title: Oda Nobunaga

text: Oda oli myös kiinnostunut eurooppalaisesta kulttuurista, ja häntä pidetään yhtenä ensimmäisistä japanilaisista, joka käytti eurooppalaistyylisiä vaatteita. Hänestä tuli myös Japanissa olevien jesuiittojen suojelija, vaikka hän ei ikinä kääntynytkään kristinuskoon. Hän tuki myös taiteita, joiden avulla hän korosti arvovaltaansa. Oda rakensi suuria puutarhoja ja linnoja – Azuchin linnan sanotaan olevan Japanin kaikkien aikojen suurin ja hienoin. Odan alamainen ja teemestari Sen no Rikyu perusti japanilaisen teeseremonian, jonka Oda popularisoi tavaksi keskustella politiikasta ja taloudesta. Myös moderni kabuki-teatteri sai alkunsa ja kehittyi myöhemmin lopulliseen muotoonsa aikaisella Edo-kaudella.


title: Va Dincin viimeinen turskahdus

text: Va Dincin viimeinen turskahdus on Adam Robertsin vuonna 2005 kirjoittama parodia Dan Brownin menestysromaanista "Da Vinci -koodi". Kirjan päähenkilöt ovat Sohvi Alastonna (Sophie Nudivue) ja Roope A. Ladoobi (Robert Donglan).


title: Ekorakentaminen

text: Ekorakentaminen tai ekologinen rakentaminen tarkoittaa rakentamista niin, että ympäristöä rasitetaan mahdollisimman vähän. Rakennuksen "ympäristörasitetta" arvioitaessa tulee huomioida koko rakennuksen elinkaari rakennusmateriaalien valmistuksesta ja itse rakentamisesta rakennuksen käyttöön ja viime kädessä myös purkamiseen.


title: Ekorakentaminen

text: Viime vuosikymmeniin asti ekologista rakentamista on harjoitettu lähinnä erilaisissa koekohteissa, mutta ekologisuutta huomioidaan rakentamisessa yhä enemmän. Suurimmassa osassa rakennustuotantoa huomioidaan kuitenkin ainoastaan pakollisten määräysten asettamat ekologiset vaatimukset.


title: Ekorakentaminen

text: Ekotalossa on tyypillisesti normaaliin rakennustapaan verrattuna parempi lämmöneristys, energiataloudelliset ja ekologiset lämmitysratkaisut ja alhaisempi sähkön- ja vedenkulutus. Rakennusmateriaalit on tavallisesti valmistettu uusiutuvista luonnonmateriaaleista ja mielellään kierrätetystä materiaalista, ja myös rakennusmateriaalien valmistuksesta aiheutuva ympäristörasite tulisi huomioida. Ekotalon jätteenkäsittelyn tulee olla tehokasta, ja asukkaan tulisi pyrkiä jo valinnoissaan minimoimaan jätteen syntyminen. Lisäksi rakennuksen suuntauksella on suuri vaikutus energiankulutukseen: rakennuspaikan tulisi saada runsaasti aurinkoa ja olla tuulilta suojassa.


title: Ekorakentaminen

text: Rakennuksen koko elinkaaren ympäristörasitteen kannalta olennainen tekijä on rakennuksen käyttöikä. Pitkä käyttöikä vähentää suhteellista ympäristörasitetta. Talot tulisi suunnitella kestämään pitkiä aikoja, esimerkiksi sata vuotta. Ekologisessa mielessä huonoja esimerkkejä rakentamisesta ovat 1960- ja 1970-lukujen elementtitalot, joiden käyttöiäksi rakennettaessa laskettiin vain 30 vuotta. Lyhyen käyttöiän vuoksi rakennuksen ympäristörasite nousee kohtuuttomaksi, eikä lyhyt takaisinmaksuaika mahdollista riittäviä investointeja ympäristöystävällisyyteen.


title: Ekorakentaminen

text: Ympäristörasitetta arvioitaessa oleellista on rakentamisen ja käytön aikana ympäristölle tulevien rasitusten minimoiminen: rakennettaessa ympäristöä tulisi muokata mahdollisimman vähän. Rakennuspaikan tulisi selvitä ilman pysyviä vaurioita yli rakennuksen käyttöiän.


title: Ekorakentaminen

text: Myös liikenteelliset näkökulmat olisi huomioitava: esimerkiksi syrjäinen sijainti aiheuttaa rakennusta käytettäessä runsaasti liikennettä, mikä lisää välillisesti rakennuksen ympäristölle aiheuttamaa kokonaisrasitusta.


title: Ekorakentaminen

text: Ekologisesti rakennetussa talossa tulisi käyttää mahdollisimman vähän ympäristöä rasittavia rakennusmateriaaleja. Tyypillisesti nämä ovat nopeasti uusiutuvia luonnonmateriaaleja kuten puu tai olki. Materiaalivalinnassa olisi huomioitava koko elinkaaren ympäristörasite:" valmistus, logistiikka, asentaminen, purku ja jätteen käsittely. Eri materiaalien ominaisuudet poikkeavat suuresti toisistaan kun koko elinkaari huomioidaan:Seinien, ylä- ja alapohjan erityksissä on otettava huomioon eristepaksuudet, materiaalit ja mahdollinen rakenteen hengittävyys. Eristevahvuuksissa olisi pyrittävä ympäristörasituksen ja rahoituksen kannalta kokonaisedullisimpaan ratkaisuun.


title: Ekorakentaminen

text: Ympäristöystävällisinä lämmöneristeinä pidetään yleisesti luonnonmateriaaleista valmistettuja eristeitä, kuten puukuitu- ja pellavaeristeitä. Myös kevyt- ja olkisavesta valmistetaan massaeristeitä.


title: Ekorakentaminen

text: Routaeristeenä yleisesti käytettyjen Polyuretaani- ja polystyreenilevyjen valmistus kuluttaa runsaasti energiaa, ja tuotannossa syntyy ympäristölle haitallisia päästöjä. Lisäksi niitä voidaan vain rajoitetusti hyötykäyttää. Ympäristöystävällisin perustustapa usein lienee routimattomaan maahan asti perustaminen, silloinkin eristystä joudutaan käyttämään esimerkiksi sadevesiputkien päällä jos ne sijoitetaan maan alle. Tarvittaessa routaeristykseen voidaan käyttää esimerkiksi kevytsoraa tai teräsvalimoista saatavaa masuunikuonaa. Routaeristys on aina ratkaistava tapauskohtaisesti, sillä ympäristövaikutuksiltaan edullisin ratkaisu vaihtelee olosuhteiden mukaan.


title: Ekorakentaminen

text: Vaipan lävistävissä rakennusosissa tulisi noudattaa periaatetta, jonka mukaan rakennusta avataan etelän ja lännen suuntaan, ja suljetaan pohjoiseen, tai pohjois-koilliseen. Tällöin rakennus toimii passiivisena energiasäilönä: energia saadaan auringon lämmöstä säteilynä, ja pohjoisen kylmä vaikutus pyritään minimoimaan. Rakennuspaikalla olisi huomioitava myös paikalliset olosuhteet: tuulen pääsuunta, puuston vaikutus ja tontin vietto. Rakennus suljetaan tuuliin päin, ja avataan tuulettomaan, auringon valaisemaan ilmansuuntaan.


title: Ekorakentaminen

text: Markkinoilla on runsaasti erilaisia ikkunoita: kaksin- tai kolminkertaiset tavalliset ikkunalasit, umpiolasit, selektiivilasit, ja "superikkunat" eli kalvolliset umpio-/selektiivilasit.


title: Ekorakentaminen

text: Tyypillisin Suomessa asennettava ikkunatyyppi on jo 1990-luvulta ollut MSE-ikkuna, jossa on sisäkarmissa kaksinkertainen umpiolasielementti, ja ulkokarmissa yksinkertainen lasitus. Umpiolasielementti on usein käsitelty selektiiviseksi.


title: Ekorakentaminen

text: Ikkunoita ostaessa kannattaa ottaa huomioon myös karmien materiaalit. Vaihtoehtoina ovat puukarmi, alumiinipintainen puukarmi, puu-/alumiinikarmi, teräskarmi ja PVC-muovikarmi.


title: Ekorakentaminen

text: Talon ulko-ovien olisi hyvä olla hyvin lämpöä eristävät. Lisäksi ulko-oven yhteydessä voi olla tuulikaappi, jonka tarkoitus on estää ilman virtaus suoraan ulko-ovesta sisälle.


title: Ekorakentaminen

text: Ekotalossa suurimmat energian säästöt syntyvät vaipan paremman lämmöneristyksen aikaan saamasta lämmitysenergian säästöistä, ja vettä säästävien LVI-laitteiden aiheuttamasta lämpimän käyttöveden tarpeen vähenemisestä.


title: Ekorakentaminen

text: Kaukolämpöenergia voi olla tuotantotavasta riippuen joko ympäristöä rasittavaa (esimerkiksi kivihiilivoimala) tai varsin ympäristöystävällistä (lämpöä ja sähköä tuottavat CHP-voimalat). Myös sähkölämmitys voi olla tuotantotavasta riippuen joko ympäristöä rasittavaa (esimerkiksi kivihiilivoimala) tai varsin ympäristöystävällistä (tuulivoimalat, vuorovesivoimalat, lämpöä ja sähköä tuottavat CHP-voimalat). Öljylämmitys on tuotannoltaan ja palokaasuiltaan ympäristöä runsaasti rasittava ratkaisu, kun taas puupohjaisten materiaalien poltto pientalokohteissa saattaa aiheuttaa runsaasti hiukkas- ja kaasupäästöjä.


title: Ekorakentaminen

text: Puulämmitys on Suomessa yleensä paikallista, ja uusiutuvaa. Puun polttamisesta vapautuu teoriassa saman verran hiilidioksidipäästöjä, kuin mitä se metsässä lahotessaan vapauttaisi, tai sama määrä mitä puu kasvaessa sitoisi ilmasta. Pellettilämmityksen ympäristöystävällisyys määräytyy ensisijaisesti siitä, kuinka pitkän kuljetusmatkan pelletit vaativat.


title: Ekorakentaminen

text: Maalämpöpumpuissa käytetään hyödyksi maaperään, vesistöihin ja kallioon varastoitunutta auringon lämpöä. Maalämpö on 2/3 osaltaan saasteetonta, ehtymätöntä ja paikallista. Toimiakseen maalämpö vaati sähköä noin kolmasosan tuotettavan lämpöenergian lisäksi. Laskettaessa järjestelmän kokonaisrasitetta ympäristölle maalämpölämmön ympäristörasite on varsin vähäinen, joskin sähköntuotantotavasta riippuvainen. Lämpöpumppujen elinkaari ei ole kovin pitkä, joten laitteen uusimisesta seuraava ympäristörasite on suurehko.


title: Ekorakentaminen

text: Ilmalämpöpumpun toimintaperiaate on sama kuin maalämpöpumpussa. Ulkolämpötilan ollessa nollissa laite tuottaa lämpöä kolme kertaa enemmän kuin mitä siihen syötetään. Ilmalämpöpumppu voi toimia samalla ilmastointilaitteena, ilman puhdistajana ja kesähelteellä ilman jäähdyttimenä. Sopivissa olosuhdevaatimuksissa ilmalämpöpumppu voi olla ympäristöystävällinen, sähköntuotantotavasta riippuen.


title: Ekorakentaminen

text: Aurinkoenergia on saasteetonta. Aurinkoenergiaa voi hyödyntää kahdella tavalla, passiivisesti tai aktiivisesti.


title: Ekorakentaminen

text: Passiivinen aurinkoenergian käyttö tarkoittaa rakennuksen avaamista aurinkoiseen suuntaan. Rakennus imee säteilyenergiaa auringosta esimerkiksi suurten ikkunoiden ja absorboivien rakennusosien avulla, ja ulkovaippa suljetaan pohjoiseen ja itään päin.


title: Ekorakentaminen

text: Aktiivinen aurinkoenergian käyttö tarkoittaa aktiivisten teknisten laitteiden käyttöä, käytetään aurinkokeräimiä tai -paneeleita. Aurinkokeräimissä auringon säteilyenergia johdetaan nesteeseen, joka esimerkiksi lämmittää lämminvesivaraajaa. Aurinkopaneeleiden kennoissa säteily muutetaan suoraan sähköksi. Aurinkokennojen hyötysuhde on viime vuosina parantunut voimakkaasti.


title: Naama

text: Naama tarkoittaa seuraavia:


title: TUPAS

text: Tupas on sähköinen tunnistautumisjärjestelmä. Alkujaan suomalaisten pankkien kehittämä järjestelmä on noussut Suomessa johtavaan asemaan nk. vahvassa tunnistautumisessa, jota käytetään muiden muassa pankkiasiointiin. Merkittävä osa myös julkisista verkkopalveluista käyttää Tupas-tunnistautumista. Tupas-tunnukset ovat käytössä yli neljällä miljoonalla suomalaisella, ja niillä tehdään yli 90 prosenttia kaikista tunnistautumiskerroista.


title: TUPAS

text: Pankkien Tupas-palvelua käyttävät siis myös muut tahot sähköiseen asiointiin. Tupas-palvelussa pankki tunnistaa asiakkaan vahvalla sähköisellä tunnistamisella omien rekisteriensä perusteella. Tupas-palvelua käytetään ensisijaisesti sähköiseen tunnistamiseen ja sähköiseen allekirjoittamiseen palveluntarjoajan asiointipalveluissa.


title: TUPAS

text: Tupas-palvelu on pankkien yhteisesti määrittelemä. Kukin pankki tunnistaa asiakkaansa samoilla pankkikohtaisilla tunnisteilla, joita asiakas käyttää pankin omissa palveluissa. Tupas-palvelu soveltuu käytettäväksi verkkopalveluihin, joissa on tarve tunnistaa asiakkaat luotettavasti. Pankkien käyttämät vaihtuvat tunnusluvut täyttävät turvallisen tunnistustapahtuman kriteerit.


title: TUPAS

text: Tupas on Finanssialan Keskusliiton tavaramerkki. Finanssialan Keskusliitto hallinnoi, kehittää ja ylläpitää Tupas-määritystä ja siihen liittyvää dokumentaatiota.


title: TUPAS

text:
Palveluntarjoaja tunnistaa asiakkaansa lähettämällä tunnistuspyynnön asiakkaalle, joka siirtyy pankkinsa tunnistepalveluun painamalla pankkinsa tunnistuslinkkiä.
Palveluntarjoajan tunnistuspyyntö välittyy asiakkaalta pankin Tupas-palveluun, joka lähettää tunnistamisen jälkeen asiakkaalle vastaussanoman (”Tupas-tunniste” tai ”Tunniste”). Asiakas
tarkastaa vastaanottamansa Tunnisteen tiedot, joiden hyväksymisen jälkeen hän palaa takaisin palveluntarjoajan palveluun, jolloin Tunnisteen tiedot välittyvät palveluntarjoajalle.
Asiakas voi halutessaan peruuttaa tai hylätä tunnistustapahtuman joko ennen tunnistautumistaan tai Tunnisteen tarkastamisen yhteydessä.


title: TUPAS

text: Arvion mukaan tuhansille ihmisille Suomessa ei myönnetä verkkopankkitunnuksia, jolloin myöskään Tupas-tunnistautuminen ei ole mahdollinen. Tällöin osaa julkisistakin palveluista ei ole mahdollista käyttää, mikä vaikeuttaa yhteiskunnassa selviämistä.


title: TUPAS

text: Myös Tupas-tunnistautumisen hintaa on kritisoitu. Kritisoijien joukossa on ollut mm. Kela ja Verohallinto.


title: TUPAS

text:
Palveluntarjoajan on tehtävä erillinen sopimus kaikkien niiden pankkien kanssa, joiden
tuottamaa Tupas-palvelua palveluntarjoaja tahtoo käyttää. Tätäkin on kritisoitu, sillä sopimusprosessin kestosta ja määrästä johtuen palveluihin ei välttämättä ole heti ensivaiheessa tehty sopimuksia kaikkien tunnistuspalveluiden (esim. kaikkien pankkien) tuottajien kanssa joka on rajannut osan asiakaskunnasta pois.


title: TUPAS

text: Esitettyyn kritiikkiin on kehitetty myös ratkaisuja. Uuden maksutilidirektiivin mukaan luottolaitoksille säädetään velvollisuus tarjota vahvoja sähköisiä tunnisteita, eli käytännössä verkkopankkitunnuksia. Muutoksen pitäisi parantaa niiden ihmisten asemaa, jotka eivät aiemmin ole verkkopankkitunnuksia saaneet. Uusi laki luottamusverkostoista taas määrää tunnistamiselle enimmäishinnan, ja luottamusverkoston myötä sähköisen palveluntarjoajan olisi tehtävä sopimus vain yhden toimijan kanssa.


title: Tarhakalmisto

text: Tarhakalmisto (, , ) on hautaustapa, joka yleistyi Virossa myöhäispronssikaudelta lähtien. Tarhakalmistossa ruumis, joko poltettuna tai polttamattomana, asetettiin paljaan maan pinnalle suurien kivien muodostamaan suorakaiteen muotoiseen tarhaan. Ruumis tai sen jäännökset peitettiin pienillä kivillä, minkä jälkeen tarhan päälle kasattiin tasainen kiviröykkiö. Usein tarhakalmiston alkuna on yksittäinen tarha, jonka viereen on rakennettu lisää tarhoja. Usein tarhat kulkevat harjanteen huippua pitkin poikittain. Suuret tarhakalmistot lienevät kuuluneet samalle talolle tai suvulle. Tarhoja esiintyy myös yksittäisinä.


title: Tarhakalmisto

text: Tarhakalmistoja on eniten Virossa, mutta niitä on myös muutama Pohjois-Latviassa, itäisessä Keski-Ruotsissa ja Lounais-Suomessa. Pitkään käyty keskustelu Ruotsissa ja Virossa tarhakalmistojen alkuperästä jatkuu edelleen. Björn Feltin kannattaa varovaisesti Viroa ja hän korostaa Ruotsin kuuden varhaisen tarhakalmiston eräitä itäisiä piirteitä sekä esittää muitakin maahanmuuttoon viittaavia merkkejä Keski-Ruotsissa. Suomessa Unto Salo katsoo, että balttien kauppaverkoston asemat ovat näkyneet maahanmuuttajien asuinpaikkojen yhteyteen tehtyinä, omaa perinnettä seuraavina, hautauksina. Tarhahautaus lienee siten alkujaan pohjoisvirumaalainen perinne.


title: Tarhakalmisto

text: Virossa ja Pohjois-Latviassa on todettu noin 500 tarhakalmistoa. Ne ovat jakaantuneet melko tasaisesti ympäri maan lukuun ottamatta Länsi-Viroa ja Itämeren saaria, joissa tarhoja on hyvin vähän. Valter Lang on arvioinut, että Virossa eli tuolloin noin 30 000 asukasta, jolloin tarhoja olisivat käyttäneet noin kymmenen hengen perheet. Tämän mukaan tarhoja tulisi olla 3 000, mikä johtaa ajatukseen, etteivät kaikki käyttäneet hautaamiseen tarhaa. Muut viljelytilat hautasivat jäsenensä arkeologisesti näkymättömästi.


title: Tarhakalmisto

text: Harri Moora on todennut, että tarhakalmistot ovat kehittyneet Pohjois-Virossa kirstuhaudoista, jossa vainaja haudattiin laakakivikirstuun laajan kivirakennelman ympäröimänä. Hautaan päättyi tärkeä esi-isä tai päällikkö. Monet tarhakalmistot ovat sisältäneet tai olleet kirstuhaudan lähellä, joten sama yhteisö olisi tällöin muuttanut traditiotaan.


title: Tarhakalmisto

text: Moora antoi tarhoille ylimalkaiset mitat. Ne olivat yleensä 7−10 metriä pitkiä ja 1,5−6 metriä leveitä. Ne asemoitiin niin, että tarhan sivu oli pohjois–etelä-suunnassa. Tarhakalmistoon kuului yleensä 2−15 tarhaa. Hautoihin haudattiin uusia vainajia 2−5 vuosisataa, josta noin 100−500 jaa. tapa oli Virossa erittäin yleinen.


title: Tarhakalmisto

text: Tarhahautauksen kehitysvaiheita voidaan esitellä rautakauden eri vaiheiden puitteissa. Virossa esiroomalainen rautakausi ajoitetaan 500 eaa. − 50 jaa. ja roomalainen rautakausi 50−450 jaa.


title: Tarhakalmisto

text: Virossa oli vanhemmalla esiroomalaisella rautakaudella käytössä pronssikautinen hautaustapa, jossa vainaja laskettiin polttamatta paasiarkkuun eli kivikirstuun. Aluksi kivikirstuhautaan haudattiin vain yksi vainaja, mutta sitten tapa vaihtui vanhemman rautakauden jälkeen tavaksi sijoittaa uudet vainajat paasiarkun ja ympäröivän kivetyksen väliin. Tänä aikana tuli käyttöön varhainen tarhakalmisto uutena hautaustapana. Vainajan alue merkittiin nelikulmikkaalla kivirivillä tai kivimuurilla, jonka rinnalle sijoitettiin toinen vainaja omaan tarhaan ja niin edelleen. Hauta-alue eli tarha olivat alussa epäsäännöllisen muotoisia, täytettyinä pienemmillä kivillä ja rakennettuina kiinni toisiinsa kennomaisiksi ryhmiksi. Hautakentän kennojen lukumäärä vaihteli muutamasta tarhasta pariin kymmeneen. Vanhimmat tarhat olivat kooltaan pieniä eli noin 3,5×2,5 metriä. Varhaiset hautaukset saattoivat olla sekatyyppisiä, kun ne tehtiin vahan paasiarkun päälle tai hautaan tehtiin vielä uusia kiviarkkuja. Vainajat asetettiin hautaan polttamatta ruumiina. Hauta-antimet olivat vähäiset, mutta haudoista on löydetty muun muassa aseita, koruja ja keramiikkaa. Tällaisia hautoja on löydetty muun muassa Kundan Hiienmäestä, Länsi-Viron Kőmsista, Tallinnan läheltä Ilmandusta sekä Rannamoisasta, Kureveresta, Vohmassa, Kurnassa, Jabarassa ja Tonijassa.


title: Tarhakalmisto

text: Edellä kuvattujen hautausten rinnalla oli käytössä myös suuria säännöllisen muotoisia tarhakalmistoja tai yksi suuri tarha. Tällaisiin hautoihin haudattiin useita ihmisiä poltettuina tai polttamattomina. Näissä tarhoissa oli tarkoituksena luoda perheen tai suvun yhteishauta, jossa vainajien jäännökset tuhottiin ja sekoitettiin keskenään. Tarhan käytössä ilmeni yhteisön yhteishenki, jonne vainajat sijoitettiin jäännösten asettamisella. Tällaisia suuria tarhoja on tutkittu "Tőugussa" Länsi-Virunmaalla, Poansessa, Tőnijan Tuulingumägissä.Nuoremmalla esiroomalaisella kaudella hautoihin saatettiin lisätä hauta-antimiksi vainajan veitsiä ja kirveitä. Henkilökohtaisia esineitä olivat rautaiset- ja pronssiset korut. Näistä kuuluisimmat olivat paimensauvaneulat, rautaiset rannerenkaat ja ohimokorut. Aikakaudelle sijoittuvat myös erityiset nuora- ja kampaleimaiset kalkkisekoitteiset keraamiset astiat. Monet esinetyypit ovat muotia Itämeren etelärannikoilta. Tällaisia hautapaikkoja on tavattu muun muassa Tallinnan läheltä Väon Kangusta ja Rannamőisasta sekä vielä Koillis-Viron Arknasta.


title: Tarhakalmisto

text: Vanhemmalla roomalaisajalla, noin 0−100 jaa., Viron ja Pohjois-Latviaan alkoi levitä uusi hautatyyppi, niin sanottu tyypillinen tarhakalmisto. Peltoaukean keskellä oleviin kukkuloiden huipulle alettiin haudata kylän väkeä. Tapa levisi Koillis-Virosta alueen keskiosiin ja Pohjois-Latvian uusi tapa saavutti 100-luvun lopulla. Luoteis-Viroon tapa levisi vasta 200-luvulla. Saarenmaalla on vain muutama tyypillinen tarhakalmisto. Ne poikkeavat varhaisista tarhoista siten, että kivitykset ovat säännöllisen muotoisia, haudat on asemoitu pohjois-eteläsuuntaan, tarhat sijoitettiin itä-länsi-suuntaan toisiinsa nähden ja yksittäisistä hautauksista luovuttiin yleisesti. Ulkomuuri kivettiin huolellisesti, mutta sisäpuoli huolimattomammin. Tarha yleensä täytettiin kivillä. Saman perhekunnan vainajien jäännökset sekoittuivat aiemmin haudattujen kanssa eli hauta oli yhteishauta.


title: Tarhakalmisto

text: Haudan materiaalit vaihtelivat saatavuuden mukaan. Pohjois-Virossa kivet olivat kalkkikivilaattoja ja täytteenä käytettiin maaston irtokiviä. Etelä-Virossa ja Pohjois-Latviassa kivetyksiin käytettiin vain pyöristyneitä suuria kiviä. Myös tarhan koko vaihteli. Pohjois-Virossa leveys oli 2−4 metriä ja pituus 5−8 metriä. Kaakkois-Virossa mitat olivat suurempia, jopa 12,5 metriä pitkiä ja 8 leveitä. Kun uutta tarhaa tehtiin edellisen rinnalle, käytettiin yhtä reunaa pohjana ja lisättiin vain kolme muuta sivua. Näin jatkaen kalmistorivistä saattoi tulla jopa kymmeniä metriä pitkä. Kundassa on 150 metriä pitkä tarhakalmistorivi. Tarhaan saatettiin jättää "oviaukkoja" ja onkin uumoiltu, että tasaisen kivipohjan päälle on voitu rakentaa "kuolleiden talo". Todisteita tällaisista ei ole.


title: Tarhakalmisto

text: Tyypillisissä tarhakalmistoissa on runsaat hauta-antimet, mikä kompensoi löydettyjen asuinpaikkojen puutetta. Yhteisöt, jotka hautauksia tekivät, olivat pieniä. Yhteen tarhaan hautasi keskimäärin 5−10 hengen perhekunnat. Arvoesineet löytyvät yleensä tarhan keskiosista, kun taas saviastiat ja luunjätteet sen reunoilta. Tämä saattaa viitata uhrisyöminkeihin. Vainajien kourut sijoitettiin tarhaan ja tämän vuoksi niistä tiedetään paljon. Myös henkilökohtaisia esineitä haudattiin, kuten partaveitsiä, luukampoja ja pinsettejä. Sekä korut että muut esineet taivutettiin tai hakattiin pilalle ennen hautaamista.


title: Tarhakalmisto

text: Tarhoihin hautaaminen väheni roomalaisen rautakauden loppupuolella. Siltä ajalta tunnetaan vain noin 150 tarhakalmistoa, kun muilla tiloilla alettiin käyttää muita hautaamistapoja. Noin 30 tilaa tiedetään jatkaneen hautaamista tämänkin jälkeen.


title: Tarhakalmisto

text: Noin 30 maatilaa jatkoi hautaamista kansainvaellusajan alussa. Useimmat näistä 30 tilasta sijaitsivat Pohjois-Virossa. Tarhat Viimsi I ja II saivat vainajia tasaiseen tahtiin aina noin 500 jaa. saakka. Tõrman tarhaan haudattiin noin 100 − 500 jaa., Nurmsin tarhaan Järvamaalla haudattiin 200 jaa. alkaen aina esiviikinkiajalle asti ja sekä Iilan että Toila I tarhaan haudattiin viikinkiajalle asti. Näillä harvoja poikkeuksia lukuun ottamatta tapa lopulta katkesi. Kului useita satoja vuosia ennen kuin joihinkin tarhoihin alettiin haudata uudestaan. Tarhojen uudelleenkäytöstä ei kuitenkaan muodostunut mitään tapojen valtavirtaa.


title: Tarhakalmisto

text: Roomalaisajan lopussa esineiden pano hautaan Virossa loppui. Kansainvaellusajalta tiedetään vain muutama hauta-anti, mutta 600−700 jaa. aloitettiin hauta-antien laitto uudelleen. Tapaa käytettiin Luoteis-, Koillis- ja Keski-Virossa. Uudet hautaustavat syrjäyttivät tarhakalmistot Virosta viikinkiaikaan tultaessa.


title: Tarhakalmisto

text: Ruotsista on löytynyt muutama tarhakalmisto Mälarenin ympäristöstä Itäisestä Uplannista ja Södermanlandista. Näistä vain joitakin on toistaiseksi tutkittu. Vaikka tarhakalmistoja on eniten juuri Virossa, on Ruotsista saatu yllättäen vanhimmat radiohiiliajoitukset. Niiden mukaan tarhoja alettiin tehdä Täbyssä 1 500 eaa. ja neljästä muuta haudasta olisi löydetty nuoremman pronssikauden esineistöäkin. Tämä haastaa erään käsityksen, että hautatyyppi olisi levinnyt Ruotsiin Virosta, sillä Virosta ei ole löytynyt yhtä vanhoja tarhoja.


title: Tarhakalmisto

text: Varhaiset tarhakalmistot Ruotsissa, joita on kuusi, ovat rakenteeltaan vielä epäsäännöllisiä. Monissa tarhoissa oli suorakaiteen muotoisia tarhoja, mutta joukossa oli myös ovaaleja, pyöreitä, kolmiomaisia ja epäsäännöllisiä tarhoja. Suorakulmaisia oli yli puolet tarhoista. Osa vainajista polttohaudattiin ja osa haudattiin ruumishautaan. Ruumis kaivettiin kuoppaan, mutta päälle rakennettiin tarha.Upplannissa tunnetaan myös Hammarbyssa (Raä126) ja Österåkerissa (Raä474) olevat kaksi tarhakalmistoa. Hammarbyssä on 11 tarhaa (16×3 metriä) ja Österåkerissa 4 tarhaa (7×4 metriä). Näissä ei havaittu polttohautauksia ja haudat olivat löydöttömiä.


title: Tarhakalmisto

text: Osa löydetyistä kivilatomuksista voidaan tulkita muuksi hautatraditioksi, ellei tarhakalmiston piirteitä esiinny riittävästi. Siksi Hallundan kalmisto Botkyrkassa Södermanlandissa jää epävarmaksi. Siinä oli kolme nelikulmaista hautaa kiinni toisissaan, mutta ei tarhoista tuttua välirakennetta. Sen asemointi oli myös poikkeavasti itä-länsi-suuntainen. Hauta ajoittuu kuitenkin sopivasti tarhakalmistojen ajalle 270 jaa., mutta kalmistoon hautaamisen kokonaiskestosta ei kaivauksissa selvinnyt mitään.


title: Tarhakalmisto

text: Suomessa rautakausi jaetaan seuraaviin vaiheisiin. Esiroomalainen kausi ajoitetaan 500 eaa.− 0 jaa., vanhempi roomalainen kausi 0 − 200 jaa., nuorempi roomalainen kausi 200 − 400 jaa. ja kansainvaellusaika 400 − 550/600 jaa.. Roomalaisen kauden vuodet vaihtelevat eri teksteissä hieman.


title: Tarhakalmisto

text: Suomessa tarhakalmistoja esiintyy Varsinais-Suomessa, Satakunnassa ja Uudellamaalla.


title: Tarhakalmisto

text: Ensimmäiset tarhakalmistot saattoivat ilmestyä Suomeen jo esiroomalaisella kaudella, koska haudoista löydetyt esineet ajoitetaan Suomessa myöhempään aikaan kuin muualla. Asiasta ei kuitenkaan ole vielä akateemista yksimielisyyttä.


title: Tarhakalmisto

text: Muita kuuluisia tarhakalmistoja ovat muun muassa Koskenhaka Piikkiössä, Parkkali Porissa ja mahdollisesti Dåvits Espoossa, Sonkkila Laitilassa, Riitasaari Laihialla Levola tai Karimaa Noormarkussa Porissa.


title: Tarhakalmisto

text: Monissa tarhoissa on tehty niin sanottuja jälkihautauksia tarhakalmistojen yleisen käyttövaiheen jälkeen. Maatilan väki oli tarhahautauksen lopettamisen jälkeen alkanut haudata vainajansa toisella tapaa jonnekin muualle. Joskus vainajat haudattiin tarhan lähelle, mutta uutta tapaa, vaikkapa kiviröykkiöhautausta käyttäen. Toisilla tiloilla perheen hautausta ei tunneta, koska se on esimerkiksi kuoppahautaus, josta jää vähän merkkejä maan pinnalle ja on sen takia havaitsematta.


title: Tarhakalmisto

text: Myöhemmin, ehkä jopa satoja vuosia myöhemmin, tilan väki tekeekin hautaamisensa vanhaan tarhaansa. Syyt uudelleenkäytön alkamiselle ovat epäselvät. Ehkä syntyi tarve uudistaa katkennut side myyttisiin esivanhempiinsa suorittamalla hautaukset heidän tunnettuun tarhaansa.


title: Tarhakalmisto

text: Joitakin uudelleen käyttöön otettuja tarhoja voidaan mainita. Saarenmaalla Liiva-Putlan tarhaan haudattiin myös kansainvaellusajalla ja Etelä-Virumaan Sammastessa Kirikumäen tarhaan haudattiin esiviikinkiajalla, viikinkiajalla sekä rautakauden loppuun asti. Esiviikinkiajalla hautauksia tehtiin muun muassa Lagedi V:een ja Lagedi IX:een sekä Prestiin Rebalassa Harjumaalla. Samaan aikaan haudattiin myös Aseriin Länsi-Virumaalla sekä vielä Kurna IA:an ja Kurna IB:en Tallinnassa (yksittäistarhoja). Esimerkkejä tunnetaan vielä muitakin.


title: Snio

text: Snaer Vanha (latinaksi "Snio", suomeksi "Lumi", "Niera") on Suomen kronikassa mainittu Suomen kuningas. Taustalla on saagoissa mainittu Suomen ja Kvenlandin kuningas. Snaer mainitaan Snorri Sturlasonin Kuinka Norja asutettiin -saagasta, jossa hän oli Frosten poika. Snaer Vanhalla oli kolme tytärtä: Fönn, Drifa ja Mjöll.


title: Varjo

text: Varjo on ympäristöään hämärämpi tila tai ala, joka muodostuu valoa läpäisemättömän esineen taakse, jonne säteily pääsee tunkeutumaan osittain tai ei ollenkaan.


title: Varjo

text: Varjoja on kahta tyyppiä; "puolivarjo" ja "sydänvarjo". Sydänvarjo syntyy, kun valonlähde on pistemäinen. Kun valonlähde on laaja-alainen, syntyy varjon keskellä olevan sydänvarjon ympärille puolivarjo. Riippuen valonlähteiden määrästä, kappaleella voi myös olla monta sydänvarjoa ja puolivarjoa.


title: Varjo

text: Varjot syntyvät säteilyn suoraviivaisen etenemisen perusteella, ja pistelähteestä tulevan säteilyn muodostama varjo antaa kuvan esineestä, joka voidaan piirtää projektio- ja perspektiiviopin menetelmien avulla.


title: Alexis Carrel

text: Alexis Carrel (28. kesäkuuta 1873 – 5. marraskuuta 1944) oli ranskalais-amerikkalainen kirurgi, joka teki tutkimuksia verisuoniston ja elintensiirtojen aloilta. Hän sai Nobelin lääketieteen palkinnon vuonna 1912. Lisäksi hän on kirjoittanut muun muassa kirjan "Tuntematon ihminen" vuonna 1935 (suomennettu 1937). Hänen toinen teoksensa "Reflexions sur la conduite de la vie" ilmestyi postuumisti 1950, suomeksi "Elämän ikuiset lait" (1951).


title: Luukki

text: Luukki () on kaupunginosa ja vanha kylä Pohjois-Espoossa, Nuuksion ylängön laitamilla. Se on saanut nimensä siellä 1600-luvun alussa asuneen "Luukas Sigfridinpojan" ("Lukas Sigfridssonin") mukaan.. Nimi Luuk tuli ensin käyttöön hänen omistamansa, silloisessa Sötbyn kylässä sijainneen talon nimenä, mutta myöhemmin nimeä Luk alettiin käyttää koko kylästä. Alueen suomenkielisenä nimenä on Luukin ohella ollut käytössä myös Luukkaa.


title: Luukki

text: Luukin kartano on yksi vanhoista espoolaisista kartanoista. Kartano on mainittu asiakirjoissa vuodelta 1601. Nykyinen kartanon keltainen päärakennus on vuodelta 1925. Vuonna 1961 Helsingin kaupunki osti kartanon maat, ja niistä muodostettiin 900 hehtaarin laajuinen ulkoilualue, jossa on myös golfkenttä, palloilukenttä ja uimaranta. Ulkoilualue käsittää suuren osan Luukin kaupunginosasta, jonka alueella kartanon päärakennuskin sijaitsee, mutta se ulottuu myös kaupunginosien rajana olevan Vihdintien pohjoispuolelle, Lahnuksen ja Lakiston kaupunginosin alueelle. Kartanon päärakennuksessa toimii kahvila.


title: Luukki

text: Kaakossa ulkoilualue rajoittuu Luukinjärveen. Lisäksi alueella on seitsemän lampea: Hauklampi, Käärlampi, Hepolampi, Mustlampi, Väärälampi, Halkolampi ja Kaitalampi. Alueella kulkevista joukko ulkoilupolkuja, joista kaksi on merkitty myös viitoitetuiksi luontopoluiksi opastauluineen. Niistä toinen on 9, toinen 6 kilometrin pituinen. Molemmat alkavat ja päättyvät kartanon pihalta, ja niiden alkuosa Mustlammelle saakka on yhteinen. Pidempi reitti kulkee myös Halkolammen ja Kaitalammen ohi aivan rantaa pitkin, ja muutkin lammet ovat lähellä reittiä. Kaitalammen rannalla on myös suosittu uimapaikka ja grillikatos.


title: Luukki

text: Osa Luukin kartanon pelloista on yhä viljelyksessä, mutta suurin osa ulkoilualueesta on metsää. Siellä on myös kaksi aarnialuetta, Luukin aarnialue lähellä Hauklampea sekä Kaitalahden aarnialue Kaitalammen länsipuolella.


title: Luukki

text: Luukin kartanon lähelle ja aivan ulkoilupolkujen alkuun pääsee Helsingistä useammalla seutulinjalla sekä joillakin Espoon sisäisillä linjoilla. Vihdintietä pitkin on vajaan kymmenen kilometrin matka Kehä III:n risteykseen Vantaan puolelle ja noin 25 kilometrin matka Helsingin keskustaan.


title: Luukki

text: Toukokuun 2011 alusta alkaen on telttailu kiellettyä Luukin ulkoilualueella. Sen sijaan siellä on varattu alue matkailuvaunuja varten.


title: Semipelagiolaisuus

text: Semipelagiolaisuus on pelagiolaisuudesta 400-luvulla kehittynyt suuntaus, joka pyrki konsensukseen Pelagiuksen sekä Augustinuksen näkemyksien kanssa. Pelagiolaisuuteen liittyy näkemys ihmisen pelastumisesta omin teoin noudattamalla Jumalan lain käskyjä vapaasta tahdostaan sekä käsitys ihmisen kyvystä omin voimin lähestyä Jumalaa ja hakeutua pelastukseen. Semipelagiolaisuus sen sijaan kyllä myöntää ihmisen kykenevän itse lähestymään Jumalaa ja voivan omilla teoillaan ansaita pelastumisensa alkupuoli, mutta katsoo ihmisen tekojen jäävän vajaaksi, ja siksi Jumala tekee loput ihmisten pelastuksen mitan täyttämiseksi. Uskon alku lähtee ihmisestä, Jumala täydentää loput. Semipelagiolaisen näkemyksen mukaan Jumala herättää ensin ihmisessä halun lähestyä luojaansa, jonka jälkeen ihminen omin toimin tekee työtä pelastuakseen. Pelastus siis riippuu sekä Jumalan että ihmisen toimista eli on synergistä.


title: Semipelagiolaisuus

text: Katolinen kirkko julisti semipelagiolaisuuden harhaopiksi Orangen kirkolliskokouksessa 529. Se ei kuitenkaan torjunut semipelagiolaisten kanssa yhteistä perisyntikäsitystä, jonka mukaan perisynti ei ole synti sellaisenaan, vaan syntiä aiheuttava tila; tämä käsitys oli muodollisesti hyväksytty jo vuonna 439 Efeson synodissa. Keskiajalla katolinen kirkko kuitenkin vähitellen omaksui käsityksen pelastuksesta Jumalan ja ihmisen yhteistyönä. Niinpä semipelagiolaisuus nousi uudelleen esiin reformaation myötä luterilaisuuden ja ennen kaikkea kalvinismin omaksuman jyrkän, alun perin Augustinuksen muotoileman predestinaatiokäsityksen takia; katolinen kirkko hylkäsi Trenton kirkolliskokouksen myötä tämän opin.


title: Geoffrey Chaucer

text: Geoffrey Chaucer (n. 1343 – 25. lokakuuta 1400) oli englantilainen kirjailija, runoilija, filosofi ja diplomaatti. Hänen sanotaan usein ensimmäisenä kirjoittaneen kaunokirjallisuutta ja runoutta englannin kielellä aikana, jolloin sivistyneistö käytti kielenään lähes yksinomaan latinaa.


title: Geoffrey Chaucer

text:
Tullimestarin työnsä ohella Chaucer käänsi englanniksi aikansa merkittäviä teoksia. Hänen omista teoksistaan tunnetuimmat ovat "Canterburyn tarinoita" sekä "Troilus ja Criseyde".
Chaucerin tarkkaa syntymävuotta ei tiedetä. Hänen isänsä oli varakas lontoolainen kauppias, joka oli tehnyt palveluksia kuningashoville. Isän hyvät suhteet kuninkaallisiin osoittautuivat tarpeellisiksi vuonna 1359, kun Chaucer oli joutunut sotaretkellä Ranskassa vihollisten vangiksi. Kuningas Edvard III maksoi Chaucerista pyydetyt lunnaat omista varoistaan.


title: Geoffrey Chaucer

text: 1360- luvulla Chaucer oli kiinnitetty hovin palvelukseen ja siellä hän saavutti nopeasti arvostusta. Arvostusta hän saavutti käytöksellään: hän oli oikeassa paikassa oikeaan aikaan, mutta ei leuhkinut tekemisillään. Samalla hän osoitti kuitenkin ymmärtävänsä sekä maailmaa että ihmisiä. Vuonna 1372 kuningas lähetti Chaucerin Genovaan neuvottelemaan kauppasuhteiden luomisesta Englannin ja Genovan välille. Kun asia oli hoidettu, Chaucer matkaili ympäri Pohjois- Italiaa ja toi kotiinsa tuliaisina Petrarcan, Danten ja Boccaccion teoksia.


title: Geoffrey Chaucer

text: Tämän jälkeen Chaucerin ura virkamiehenä oli nousujohteinen. Vuonna 1374 hänet nimitettiin Lontoon tullitarkastajaksi, mutta hän sai hoidettavakseen myös diplomaatin tehtäviä. Vuonna 1385 hänestä tuli sekä parlamentin jäsen että Kentin rauhantuomari. Viimeisinä elinvuosinaan Chaucer joutui poliittisen juonittelun uhriksi ja hän joutui syrjään tehtävistään. Rahahuolet värittivät hänen viimeisiä vuosiaan.


title: Geoffrey Chaucer

text: Teoksissaan Chaucer osoittaa arvostaneensa hyvää ruokaa ja juomaa, kauniita naisia ja hyvää taloudellista asemaa. Hän arvosti myös muita kirjailijoita ja hänen onnistui koota aikansa oloissa merkittävä kirjasto. Erityisesti italialaiset renessanssirunoilijat tekivät häneen suuren vaikutuksen. Omiin teoksiinsa hän suhtautui kriittisesti.


title: Geoffrey Chaucer

text: Chaucer kirjoitti allegorisia runoelmia italialaisten ja ranskalaisten esikuvien mukaisesti. Elämänsä viimeiset vuodet hän käytti Canteburyn tarinoiden kirjoittamiseen. Hän oli ensimmäinen runoilija, joka osoitti, että myös englantia voi käyttää taiteelliseen ilmaisuun.


title: Wexford

text: Wexford (, yolaksi "Weisforthe", muinaisnorjaksi, "Veisafjǫrðr") on noin 20 000 asukkaan kaupunki Irlannissa, saaren kaakkoisosassa Wexfordin kreivikunnassa.


title: Wexford

text: Kaupungin perustivat viikingit 800-luvulla. Sen nimi oli Weissfiord, "mutainen vuono". Normannit valtasivat sen 1169. kaupunki kärsi verilöylystä Britannan sisällissodan yhteydessä 1649, ja siellä taisteltiin myös Irlannin vuoden 1798 kapinassa.


title: Wexford

text: Suojaisasta sijainnistaan huolimatta Wexford osoittautui huonoksi satamapaikaksi, koska joen tuoma maa-aines muodosti liikkuvia särkkiä. 1900-luvun alussa rakennettiinkin uusi syväsatama 20 kilometriä etelämmäksi, ja Westfordin oma satama jäi pienten kalastus- ja huvialusten käyttöön.


title: Wexford

text: Wexfordissa on järjestetty vuosittain oopperafestivaali vuodesta 1951 alkaen. 2000-luvulla sinne rakennettiin Irlannin ensimmäinen juuri tähän tarkoitukseen suunniteltu oopperatalo. oman kaupungin festivaalin lisäksi talossa esiintyy vierailevia oopperaseurueita.


title: Cygnaeuksen koulu

text: Cygnaeuksen koulu tarkoittaa seuraavia kouluja:


title: GAP

text: GAP on tiedon julkaisijoiden ja hakijoiden anonymiteetin turvaamiseen tähtäävä protokolla, jota käytetään tietoliikennepakettien reititykseen P2P-teknologian päällä toimivissa virtuaalisissa tietoverkoissa. GNUnet on vapaista ohjelmistoista koostuvan GNU-käyttöjärjestelmän täyshajautettu, anonymisoiva ja sensuuria ehkäisevä P2P-runkojärjestelmä. Kirjoitushetkellä (2006) GNUnetin GAP-toteutusta käyttää ainakin järjestelmän päälle toteutettu tiedostonjakopalvelusovellus.


title: GAP

text: Perinteiset anonymisointijärjestelmät ovat olleet keskitettyjä. Niitä vastaan on kuitenkin helppo hyökätä, koska niiden ylläpitäjä voidaan pakottaa paljastamaan palvelun käyttäjien toimet. Lisäksi esimerkiksi palveluun menevät ja sieltä lähtevät pyynnöt voidaan yhdistää analysoimalla pyyntöjen tulo- ja lähtöaikoja. Yleensä tällaiset palvelut todella tarjoavat anonymiteettiä vain palvelun ylläpitäjälle, joka saa oman liikenteensä naamioitua palvelun käyttäjien liikenteeksi.


title: GAP

text: GAP-reitityksessä jokainen tietoa julkaiseva ja hakeva taho ylläpitää solmua, joka toimii anonymisointipalveluna. Anonymiteettiä tahtovat tiedonhakijat ja julkaisijat osallistuvat GAP-reititykseen, lisäävät lähetettävät viestinsä verkon muiden viestien välittämisestä aiheutuvaan kohinaan ja vastaavasti poimivat haluamansa viestit kohinan seasta. Kohina koostuu muille solmuille toimitettavasta hyötyliikenteestä, verkonylläpitoviesteistä ja satunnaislukugeneraattorilla luodusta roskadatasta. Ylläpitoviestejä käytetään mm. verkon solmujen mainostamiseen ja havaitsemiseen.


title: GAP

text:
GAP-reitityksen toimimisen edellytyksenä on useita ulkoisia tekijöitä. Anonymiteettiä ei voi syntyä, jos hyökkääjä valvoo fyysisesti jokaista solmua. Järjestelmän käyttäjiä ja/tai operaattoreita voidaan uhkailla tai rangaista heitä järjestelmän
käytöstä, mikä alentaa käyttöastetta ja täten heikentää anonymiteettiä. Lakijärjestelmän on oltava sellainen, että todistustaakka on hyökkääjällä, kun väitetään jonkin käyttäjän olleen osallisena jossakin transaktiossa. Anonymiteettiä ei ole mahdollista taata oloissa, joissa yksilön on kyettävä todistamaan, ettei hän ole ollut osallisena jossain tietyssä transaktiossa. Lisäksi hyökkääjä, jolla on tarpeeksi kone- ja verkkokapasiteettia, on aina uhka anonymisoivalle reititykselle.


title: GAP

text:
Osa käytön edellytyksistä taas kohdistuu tekniseen ympäristöön, jossa GAP-reititystä käytetään. Solmujen väliset yhteydet on salattava, etteivät sivulliset saa selville solmujen välisen liikenteen sisältöä. Myös välitettävä data on salattava siten, etteivät välittäjät saa selville sen sisältöä. Välitettäviä viestejä täytyy viivyttää, jottei saapuvia ja lähteviä
viestejä voida yhdistää toisiinsa. Lisäksi kaikista ulosmenevistä viesteistä on tehtävä samankokoisia, jottei niiden kokoa voi käyttää hyväksi niiden sisällön arvaamisessa. On myös pidettävä vahtia haitallisten solmujen varalta. Julkisten P2P-verkkojen tapauksessa solmut eivät voi luottaa toisten solmujen oikeelliseen toimintaan. Muut solmut voivat olla rikkinäisiä toteutukseltaan tai hyökkääjiä, jotka yrittävät löytää järjestelmästä ominaisuuksia, joilla anonymiteetin saa
murrettua.


title: GAP

text:
Itse reititys toimii pääasiassa siten, että tiedon tarvitsija lähettää pyyntöviestin jollekin naapureistaan. Naapuri välittää viestin eteenpäin jollekin naapureistaan. Näin jatketaan, kunnes viesti löytää jonkin solmun, jolla haluttu tieto on. Tieto lähetetään takaisin samaa polkua pitkin, jota pyyntö tuli. Jokainen solmu matkan varrella pitää kirjaa siitä, mistä pyyntö hänelle tuli. Yksikään solmuista ei siis tiedä, oliko se solmu, joka tietoa häneltä pyysi, alkuperäinen pyytäjä vai ainoastaan toinen välittäjä. Vastaavasti ei voida tietää, oliko pyyntöön vastaava solmu alkuperäinen vastaaja vai ainoastaan toinen välittäjä. Välitettävillä pyynnöillä on elinaika (TTL), jonka perusteella vanhempia viestejä pudotetaan
verkosta pois uudempien tieltä. Elinaika asetetaan uusiin pyyntöihin arpomalla.


title: GAP

text: Reititystä pyritään tehostamaan monin tavoin. Tiedon saatavuuden parantamiseksi ja hakujen nopeuttamiseksi solmuissa voi olla välimuisti, johon välitettävää tietoa tallennetaan. Tallennettava tieto priorisoidaan sen perusteella, kuinka haluttua tieto on. Naapurit, joille pyynnöt lähetetään, valitaan satunnaisesti mutta painotetusti siten, että hakuja suunnataan solmuille, joilta on viime aikoina tullut vastauksia pyyntöihin, ja solmuille, joiden tunniste on lähempänä pyydettävän tiedon tunnistetta. Välimuistin toiminta tehostuu, kun samaa tietoa pyydetään usein samalta suunnalta. Tiedon hakuaika voi vaihdella paljon. Parhaimmillaan haettava tieto löytyy pyytävän solmun välimuistista, jolloin pyyntöä ei tarvitse lainkaan lähettää verkkoon. Pahimmassa tapauksessa tietoa ei ole verkossa lainkaan.


title: GAP

text: Jokainen solmu siis käyttää muiden solmujen liikennettä oman liikenteensä naamiointiin. Jos solmu välittää paljon liikennettä siten, että solmulle alkaa olla viestien välittämisestä enemmän haittaa kuin hyötyä, solmu voi itsenäisesti pudottaa itsensä jostain välitysketjusta. Tämän tehdäkseen solmu jättää pyyntöä välittäessään oman osoitteensa merkitsemättä pyynnön vastaus osoiteeksi. Näin tapahtuessa ketjun seuraava solmu vastaa siis pyyntöön suoraan pudottautunutta solmua edeltävälle solmulle. Tästä seuraa, että pyyntöketjut lyhenevät, mikä saattaa johtaa jopa siihen, että pyytävä solmu pyytää tietoa suoraan kohdesolmulta. Tämä ei silti heikennä anonymiteettiä, sillä kumpikaan solmuista ei edelleenkään tiedä, onko toinen solmu alkuperäinen pyytäjä tai lähettäjä.


title: Cygnaeuksen koulu (Jyväskylä)

text: Cygnaeuksen koulu oli Jyväskylän Mäki-Matissa sijaitseva alakoulu (ennen peruskoulu-uudistusta kansakoulu). Koulu on perustettu vuonna 1925. Vuosina 1939-1945 siinä toimi osa 30. sotasairaalasta. Koulun vanhassa juhlasalissa perustettiin talvisodan jälkeen 18. elokuuta 1940 Sotainvalidien Veljesliitto sotamarsalkka Mannerheimin läsnä ollessa.


title: Cygnaeuksen koulu (Jyväskylä)

text: Vuonna 1961 koulun länsipuolelle valmistui lisärakennus. Siinä on toiminut eri kouluja, kuten Syrjälän yläaste, Keskikadun koulu, Mäki-Matin koulu ja Jyväskylän Rudolf Steiner -koulu. Lisärakennus peruskorjattiin 2008. Samassa lisärakennuksessa on pohjoispuolella B-siipi, joka peruskorjattiin vuonna 2009. B-siivestä säästettiin vain betonirunko ja vesikatto.


title: Cygnaeuksen koulu (Jyväskylä)

text: Cygnaeuksen koulu lakkautettiin kesällä 2007. Nykyisin nimi Cygnaeuksen koulu tarkoittaa koulurakennusta, jota käyttivät väistötilana vuosina 2009–2011 Vaajakosken koulu ja sen jälkeen Huhtasuon ja Huhtaharjun koulut. Koulun katuosoite on Voionmaankatu 18, 40700 Jyväskylä.


title: Varjo (täsmennyssivu)

text: Varjo tai varjot voi tarkoittaa ainakin seuraavia asioita:


title: Kimberliitti

text: Kimberliitti on volatiileista rikastunut kaliumpitoinen ultraemäksinen vulkaaninen kivi, joka sisältää runsaasti tiettyjä sopeutumattomia alkuaineita. Kimberliitti on yksi maailman harvinaisimmista kivilajeista. On arvioitu, että kimberliittiä on maapallolla vain 5 000 km. Kimberliitti voi sisältää timantteja.


title: Kimberliitti

text:
Kimberliitti esiintyy juonina ja piippumaisina muodostumina,
joiden juuret ulottuvat noin kahden kilometrin syvyyteen. Kimberliitin
pintapuhkeamat ovat yleensä pieniä. Ne ovat pinta-alaltaan vain muutamia hehtaareja. 2000-luvulla kimberliittiä on paikallistettu Pohjois-Euroopan lisäksi Kanadasta. Vuonna 2014 uutisoitiin, että kimberliittiä oli löytynyt Antarktikselta. Siellä kaivostoiminta on kielletty kansainvälisten sopimusten mukaisesti 2041 saakka.


title: Kimberliitti

text:
Suomen ensimmäisen kimberliittiesiintymän löysi Malmikaivos
Oy Kaavilta Pohjois-Savosta vuonna 1964. Maamme kimberliittiesiintymät sijaitsevat Karjalan kratonin länsireunalla,
Itä- ja Pohjois-Suomessa. Kimberliittiä on löydetty Kaavi-Kuopion, Kuhmon ja Kuusamon
alueilta. Samaan kilpialueeseen kuuluvat Venäjän Karjala, Kuolan niemimaa ja Arkangel.


title: Kimberliitti

text: Suomen kimberliittiesiintymät ovat vanhoja: Kaavi-Kuopion alueella kimberliitin ikä on 600 miljoonaa vuotta. Kuhmon kimberliittipiipuilla ikää on 1200 miljoonaa vuotta..


title: Kimberliitti

text: Kimberliitti on saanut nimensä Etelä-Afrikassa sijaitsevasta Kimberley-nimisestä paikasta, josta tehtiin huomattava timanttilöytö vuonna 1871.


title: Kolumbian sisällissota

text: Kolumbian sisällissota on kuutisenkymmentä vuotta kestänyt sissi- ja huumesota. Sodan osapuolina ovat olleet hallitusta vastustavat yleensä vasemmistolaiset sissiliikkeet kuten FARC, ELN ja M-19, armeija, puolisotilaalliset ryhmät, joista on syntynyt äärioikeistolainen AUC, ja Yhdysvallat.


title: Kolumbian sisällissota

text: Tavallisesti sodan katsotaan alkaneen 1964 tai 1965 jolloin kommunistisissit aktivoituivat. Jotkut pitävät jo vuonna 1948 alkanutta konservatiivien ja liberaalien välistä "La Violencia"-nimellä tunnettua maaseudun väkivaltaista sisällissotaa sodan aloituksena.


title: Kolumbian sisällissota

text:
Huumekartellit sekaantuivat sissotaan 1980-luvulla ja saattoivat olla hallituksen tai sissien puolella. Kolumbian hallitus ja sissiliikeet ovat yrittäneet ajoittain hieroa rauhaa. 1980-luvun alun rauhanyritys epäonnistui pahoin. FARC:in ja hallituksen välillä vuosina 1998–2002 vallinnut aselepo purkautui myöhempinä vuosina, kunnes rauhansopimus solmittiin viimein 25. elokuuta 2016.
Sekä sissit että puolisotilaalliset joukot rahoittavat toimintaansa huumekaupalla ja sota on muuttunut yhä enemmän näiden joukkojen kilpailusta siitä kuka valvoo huumekauppaa.


title: Kolumbian sisällissota

text: Eniten kuolonuhreja ja ihmisoikeusrikkomuksia on tuottanut ainakin osin hallituksen valvonnasta pois olevien äärioikeiston kuolemanpartioiden toiminta.


title: Kolumbian sisällissota

text: Yksi syy siihen saattaa olla Kolumbian presidentin Andres Pastranan ja Yhdysvaltain yhdessä laatima niin sanottu "Kolumbia-suunnitelma". Sen näkyvänä tavoitteena on taistella huumekauppaa vastaan, mutta rivien välistä voi lukea myös toisen tavoitteen: sissien kukistamisen tai ainakin heikentämisen aselepokuntoon.


title: Kolumbian sisällissota

text: Vuonna 1958 päättyi ajoittain koko Kolumbiaan ulottunut erittäin väkivaltainen liberaalien ja konservatiivien välinen selkkaus, jossa oli mukana kommunistejakin. Vuoden 1958 jälkeen "La Violencia" kuivui asteittain kokoon muutamassa vuodessa. Edellisen sissisodan viimeiset rosvo- ja sissipäälliköiden kuolivat armeijan iskuihin 1958–1966. Pääosin Toliman alueelle oli jäänyt kommunistisissejä jotka mm. pitivät hallussaan La Marquetalian pikkukaupunkia.


title: Kolumbian sisällissota

text: Maariitojen jatkuminen piti jonkin verran väkivaltaa yllä. Suurmaanomistajien palkkaamat "pistolero"t tappoivat maata ottaneita talonpoikia ja tämän takia aloitettiin maauudistus joka oli alussa erittäin hidas.


title: Kolumbian sisällissota

text: Vuonna 1962 sissitoiminta vilkastui taas ja armeija hyökkäsi silloin kommunistien alueita vastaan. Kolumbian lehdistö vaati kommunistisissien "itsenäisten tasavaltojen" tuhoamista, koska hallitus pelkäsi kuuban tyyppisen vallankumoukset toistuvan Kolumbiassa. Merkittävin kommunistien tukialue oli Manuel Marulanda "Kympintappaja" Vélezin johtama La Marquetalia. La Marquetalian johto kannatti rauhaa, mutta halusi pysyä erillään Kolumbiasta.


title: Kolumbian sisällissota

text: Kesäkuussa 1964 Kolumbian armeija hyökkäsi La Marquetaliaan ehkä Yhdysvaltojen kahotuksesta. Pian La Marquetalian johto ilmoitti rauhan päättyneen ja La Marquetalian perustaneen sissijärjestön taistelemaan hallitusta vastaan, koska hallitus aloitti väkivallan. Kolumbian armeija hävitti La Marquetaliaa neljä kuukautta muun muassa napalmilla, tykistöllä, konetuliaseilla ja raketeilla. Yhdysvaltain ilmavoimat ja helikopterit tukivat operaatiota pienellä konemäärällä. Kolumbian armeija poltti 100 taloa ja aiheutti muutenkin suuret aineelliset vahingot. Armeija tappoi yli 200, kidutti kymmeniä ja vangitsi 2 000. Hallituksen joukot veivät ravinnokseen runsaasti maalaisten karjaa korvauksia maksamatta. Tämä pienialainen mutta kallis sissien kukistamissota maksettiin osin Yhdysvaltain, osin Latinalaisen Amerikan puolustusliiton kassasta, osin julkisista varoista. Marquetalian jälkeen armeija puhdisti samalla tavoin muut "itsenäiset tasavallat" joita olivat El Pato, Guayabero ja Riochiquito. El Paton pommitusten jälkeen KKP hyväksyi aseellisen taistelun.


title: Kolumbian sisällissota

text: Niinpä muutaman vuoden kestänyt hauras rauha loppui uusien sissiliikeiden syntyyn. Marquetalian tapahtumat johtivat talonpoikaisen FARC-sissiliikeen syntyyn toukokuussa 1966 yhdistymällä väkivaltakauden erillisistä kommunistiryhmästä. FARC:n perustaja Pedro Antonio Marín oli alkujaan liberaali, joka liittyi kommunisteihin, koska hänen mielestään liberaalieliitti ei halunnut uudistaa Kolumbiaa. FARC:n ensimmäinen johtaja oli Manuel Marulanda Velez jota kutsuttiin "Tirofijo"ksi eli "tarkka-ampujaksi".


title: Kolumbian sisällissota

text: FARC oli tuohon aikaan aivoa Neuvostoliittoon kallellaan oleva toimiva sissiliike Latinalaisessa amerikassa. KKP uskoi 60-luvulla parlamentarismiin vallankumouksen toteuttamisessa, vaikkakin siellä todettiin etteivät Kolumbian massat olleet siihen valmiit.


title: Kolumbian sisällissota

text: 1960-luvulla maan talous kasvoi nopeasti ja rikkaiden ja köyhien tuloerot laajenivat. Tämä loi pohjaa vasemmistolaisille sissiliikeille, joiden ideologia pyrki tasoittamaan ihmisten tuloeroja. Sissiliikeitä edisti myös se, että liberaalien ja konservatiivien poliittinen liitto sulki muut puolueet pois politiikasta.


title: Kolumbian sisällissota

text: Kuubassa koulutettu Fabio Vásquez Castaño perusti vuonna 1964 ELN:n. ELN veti puoleensa pääosin yliopistoväkeä, muun muassa opiskelijapastori Camilo Torres Restrepon vuonna 1965. Torresin kirjoitukset olivat alkaneet muuttua vasemmistolaisiksi La Marquetalian tapahtumien jälkeen. Torres oli eräs Latinalaisen Amerikan vasemmistolais-katolisen "vapautuksen teologian" edelläkävijöistä, ellei peräti liikkeen perustaja. Torres kuoli vuonna 1966 taistelussa ja hänestä tuli Che Guevaran kaltainen kuollut vallankumoussankari ja marttyyri.


title: Kolumbian sisällissota

text: Sekä FARC että ELN toimivat maaseudulla 1960-luvulla, mutta pienellä teholla. Näiden seuraksi syntyi monia uusia sissiryhmiä vuosien vieriessä. Vuonna 1967 syntyi maolainen EPL-sissiryhmä. ELN ja EPL eivät uskoneet FARC:n tavoin puolustukselliseen sotaan japarlamentarismiin, vaan halusivat tehdä vallankumouksen hyökkäämällä hallituksen kimppuun.


title: Kolumbian sisällissota

text: Restrepon hallitus kiihdytti maareformia vuodesta 1966–1970. 70-luvulla syntyivät Quintin Lame, ADO ja PRT. Kun maareformi Restrepon jälkeen 1970 hidastui, ANUC-järjestö radikalisoitui ja löysi hengenhaimolaisen ihmisoikeussisseistä Quintin Lamesta.


title: Kolumbian sisällissota

text: Kolumbian hallitus järjesti sissejä vastaan muutaman operaation Yhdysvaltain tiedustelupalvelu CIA:n avustuksella.


title: Kolumbian sisällissota

text: 1970-luvun alkuvuosina ELN ajautui sisäiseen kriisin ja hallitus eteni hyvin taistelussaan ELN:ää vastaan.


title: Kolumbian sisällissota

text:
Kun vuonna 1970 pidettiin presidentinvaalit, joissa olivat vastakkain aiempi sotilasdiktaattori Gustavo Rojas Pinilla ja Misael Pastrana Borrero, Pastrana voitti vaalit, joita vaalitulosta vastusteneet väittivät vilpillisiksi, muttei suoria todisteita tästä saatu.
Tällöin vuonna 1973 syntyi pääosin kaupungissa toimiva M-19 eli "Huhtikuun 19. päivän liike". Vasemmistolais-kansallismielinen M-19 ryösteli pankkeja ja tavarataloja ja jakoi rahaa ruokaa köyhille. Vuosina 1970–1978 maan poliittinen kehitys pysähtyi paikoilleen. 70-luvulla ilmeni selvästi, ettei muut puolueet pois sulkenut liberaalien ja konservatiivien hallituskoalitio ollut kyennyt estämään hallituksen vastaista väkivaltaa. ANUC painosti ja valtasi maata, mikä piti maareformia käynnissä. Reformi eteni yhä hitaasti. Vuosien 1962–1979 välillä oli maata jaettu vain 250 000 perheelle. Lama levisi Kolumbiaankin 70-luvun puolivälissä öljykriisistä. Monien Kolumbian vientituotteiden maailmanmarkkinnahinnat laskivat, minkä takia köyhyys alkoi olla tuskallista kaupunkien slummeissa. Nuoriosotyöttömyys räjähti pilviin muun muassa Medellinissä. Vanhemmilla ei ollut varaa lähettää lapsiaan kouluun. 1970-luvulla nouseva huumekauppa vaihtoi marihuanasta kovempaan kokaiiniin, ja Kolumbiasta tuli aluksi lähinnä jalostusmaa raakakokasta kokaiiniksi. Viranomaiset eivät puuttuneet huumekauppaan, koska se rikastutti Medelliniä ja huumekauppiaat lahjoivat köyhät poliisiviranomaiset.


title: Kolumbian sisällissota

text: Sissitoiminta ei juuri koko maan taloutta häirinnyt, koska se oli niin pienialaista . Sekä FARC että M-19 kituuttelivat nälkärajalla 70-luvulla, jolloin rahoitusta oli vaikeaa saada. FARC:lla lienee ollut koko 70-luvun vain hieman yli 100 jäsentä ja järjestö sai rahoja lähinnä muutamista ryöstöistä ja sieppauksista.


title: Kolumbian sisällissota

text: Vuonna 1978 presidentiksi noussut Turbay salli laittomat keinot sissejä vastaan. Näihin aikoihin hallitus helpotti ihmisten pidättämistä.


title: Kolumbian sisällissota

text: Armeijan ja poliisin kuolemanpartiot kiihdyttivät toimiaan kiduttamalla ja tappamalle sissejä ja näiksi epäiltyjä. Hallituksen suosio oli laskussa. Huumekauppa nosti päätään 70–80-lukujen vaihtuessa, kun Yhdysvalloissa alettiin suosia kokaiinipohjaista crackia. Vuonna 1982 FARC oli passivointunut, M-19 ja ELN heikentyneet, että presidentti Turbay saattoi väljentää sissien vastaista kontrollia, joka oli ollut vaihtelevan laajuinen jo 30 vuotta. Vuonna 1982 valittu presidentti Belisario Betancur pyrki rauhaan. Vuonna 1984 hallitus neuvotteli FARC:n kanssa tulitauon, vapautti sen sissejä ja sama onnistui M-19:n kanssa. Myös EPL tuli mukaan prosessiin, jossa tulitauot solmittiin 1983-1984, mutta ELN ei suostunut minkäänlaisiin neuvotteluihin.


title: Kolumbian sisällissota

text: 80-luvun puolivälissä huumekauppa oli laajentunut ja huumekartellien valta näkyvää viranomaisten lahjomistakin. Medellinin huumekartellin johtaja Pablo Escobar rakennutti kotikaupunkiinsa runsaasti halpoja asuntoja köyhille ja pääsi näin vaaleissa varamieheksi kongressiin. Kokaiinin viljely kasvoi 80-luvun alkuvuosina räjähdysmäisesti Kolumbiassa. Pablo Escobar valittiin Kolumbian kongressiin 1982.


title: Kolumbian sisällissota

text: FARC laajeni vuoteen 1984 mennessä parissa vuodessa 2 050 jäsenen järjestöksi juuri valvontaan ottamansa huumekaupan siivun ansiosta. FARC teki suojelusopimuksia kokaiininviljelijöiden kanssa, siten että FARC lupasi puolustaa viljelmiä joiltain huumekauppiailta kerättyjä veroja vastaan. Huumeraha mahdollisti FARC:n kasvun vaaralliseksi terrori- ja sissijärjestöksi. Toisaalta huumerahoitus johti jo 80-luvun puolivälin tienoille mentäessä poliittisten periaatteiden löystymiseen. Huumeraha tuli poliittisen päämäärän tilalle. Sissit ajautuivat sotaan myös rikkaiden huumekauppiaiden kanssa, joiden kanssa he olivat alussa tehneet yhteistyötä. Sissit nimittäin alkoivat siepata rikkaita huumekauppiaita lunnasrahoja saadakseen. Vastapainoksi huumekauppiaat perustivat puolisotilaallisia itsepuolustusjoukkoja, jotka nyt taistelivat sissejä vastaan


title: Simi Valley

text: Simi Valley on kaupunki Kalifornian osavaltiossa Yhdysvalloissa. Simi Valley kuuluu Los Angelesin esikaupunkivyöhykkeeseen. Kaupungin asukasluku oli 124 237 vuonna 2010.


title: Simi Valley

text: Simi Valley kuuluu Tyynenmeren rannikolla sijaitsevaan Venturan piirikuntaan. Nimensä mukaisesti Simi Valley sijaitsee laaksossa, etelä-Kalifornialle tyypillisessä kukkulamaastossa. Alueella vallitsee välimerenilmasto, jossa sateet ajoittuvat talveen ja kesällä on hyvin kuivaa ja kuumaa, erityisesti Simi Valleyn kaltaisissa laaksoissa. Kaupungin läpi kulkee länsirannikon rautatie, jolla on suora yhteys sekä Meksikon että Kanadan rajojen tuntumaan. Vielä merkittävämpi on California State Route 118 -moottoritie, joka Simi Valleyn kohdalla kantaa nimeä Ronald Reagan Freeway. Kaupunki nimittäin tunnetaan Ronald Reaganin presidentillisestä kirjastosta, jonka luona on myös Reaganin hauta, sekä luokituksestaan yhtenä koko Yhdysvaltojen turvallisimmista kaupungeista naapurikaupunki Thousand Oaksin kanssa.


title: Simi Valley

text: Simi Valley oli aikoinaan chumash-intiaanien asuttama, ja nämä elättivät itsensä pääasiassa keräilyllä ja metsästyksellä. Chumashit olivat yksi Kalifornian kehittyneimmistä intiaaniheimoista, mistä kertovat lukuisat kehittyneet luolamaalaukset. Myös kehittyneitä kanootteja on ollut käytössä. Espanjalaiset pitivät chumasheja kehittyneimpänä intiaaniheimona.


title: Simi Valley

text: El Rancho Simi oli espanjalaisten ensimmäinen siirtomaa-alue Los Angelesin pohjoispuolella, ja vuonna 1795 se päätyi Santiago Pico -nimiselle ylimykselle kumppaneineen Meksikon itsenäistyttyä Espanjasta. Tärkein henkilö El Rancho Simin aikana oli kuitenkin Santa Barbaran presidion eli linnoituksen kapteeni Don Jose de la Guerra y Noriega, joka omisti seudulla suuria maa-alueita.


title: Simi Valley

text: 1860- ja 1870-luvuilla alueelle saapui muutamia yhdysvaltalaisia, jotka jatkoivat espanjalaisten karjankasvatusta sekä alkoivat viljellä maata. Pian siirtolaisia tuli lisää, ja nopeasti alueelle nousi muun muassa vesilaitos ja hotelli palvelemaan siirtolaisia.


title: Simi Valley

text: Simi Valley on kasvanut voimakkaasti 1900-luvulla, erityisesti keskiluokan pakona esikaupunkeihin tunnettu ilmiö on tuonut huomattavasti ihmisiä rauhalliseen ja väljään Simi Valleyhin.


title: Simi Valley

text: Vuosina 1974–1983 kaupungin ympäristössä sijaitsevalla Big Sky Movie Ranchin maisema-alueella kuvattiin Michael Landonin suosittua televisiosarjaa "Pieni talo preerialla". Sarjan jäähyväisjaksossa koko Walnut Groven kaupunki räjäytetään palasiksi, ja ainoastaan kirkon ja itse ”pienen talon” lavasteet säilytettiin. Pieni talo oli pitkään suosittu turistikohde, mutta se tuhoutui lokakuussa 2003 seudulla riehuneissa maastopaloissa.


title: Simi Valley

text: Kaupunkia ovat vaivanneet säännölliset maastopalot kuivilla kukkuloilla, mutta erityisen huonoa julkisuutta se sai marraskuussa 1991 Rodney Kingin tapauksessa. Los Angelesin poliisi ajoi takaa mustaa rattijuoppoa Rodney Kingiä, ja takaa-ajo päättyi Simi Valleyhin, jossa valkoiset poliisit pahoinpitelivät Kingiä vakavasti. Tapaus saatiin videolle, jonka julkaisu aiheutti suuria rotumellakoita koko maassa.


title: Simi Valley

text: US Census Bureaun mukaan kaupungin asukasluku oli vuonna 2004 199 987, mutta muut tiedot ovat vuodelta 2000. Näissä mainitaan kotitalouksien määräksi 36 412. Kotitalouksista 42,5 prosentissa on alle 18-vuotiaita lapsia. Rotujen osuudet ovat seuraavat: europidejä 81,33 prosenttia, negridejä 1,26 prosenttia, intiaaneja 0,70 prosenttia ja aasialaisia 6,33 prosenttia. 16,82 prosenttia on minkä tahansa rotujen latinoja. Miesten osuus on 49,5 ja naisten 50,5 prosenttia. Alaikäisten osuus on 28,4 prosenttia.


title: Simi Valley

text: Simi Valleyn eniten työllistävä ala on palvelusektori. Kaupungissa on myös jonkin verran teollisuutta. Tärkein teollisuusala on konepajateollisuus, jota edustaa 69 yritystä. Toisena on metalliteollisuus 51 yrityksellä, muita aloja ovat puu-, muovi-, elintarvike- ja tekstiiliteollisuus. Saksalaisella autonvalmistajalla Volkswagenilla on kaupungissa suuri teollisuuskompleksi.


title: Simi Valley

text: Kotitalouksien keskimääräiset vuositulot ovat 70 370 dollaria vuodessa, joka on noin 72 prosenttia enemmän kuin Yhdysvalloissa keskimäärin.


title: Smooth-kulttuuri

text: Smooth-kulttuuri on alastonkulttuurin osa-alue, jonka harrastajat harjoittavat ihokarvojen poistoa. Smooth-kulttuuri tunnetaan Amerikan mantereella myös "Nudest nudist" -kulttuurina.


title: Smooth-kulttuuri

text:
Smooth-kulttuuri hakee mallia antiikin ajoilta asti. Perimätiedon mukaan esimerkiksi Egyptissä faaraolta poistettiin kaikki ihokarvoitus joka aamu.
Tämän kaltainen ihokarvoituksen poistaminen tunnetaan myös kreikkalaisessa kulttuurissa. Antiikin Olympiakisoissa ihailtiin kaunista ihokarvatonta ihmistä ja antiikin urheilijat olivatkin pääosin karvattomia.
Antiikin kulttuurin innoittamina ihokarvattomuutta näkee myös kuvaamataiteessa, maalauksissa ja patsaissa. Esimerkki tästä on Kolmen Sepän patsas Helsingissä.
Ihokarvojen poistoa löytyy eri kulttuurien piireissä ympäri maailmaa. Alkuperäiskansat harrastavat ihokarvojen poistoa viidakossa ja myös arabit tuntevat ihokarvattomuuden. Intiasta löytyy jopa uskonto johon kuuluu ihokarvojen poisto, miehet ovat partaisia mutta muuten ihokarvattomia ja he elävät alastomina koko ikänsä. Tämän intialaisen uskonnon Kumbha Mela -juhlaa vietetään säännöllisesti. Kumbha Mela on oman ilmoituksensa mukaan maailman suurin uskonnollinen juhla.
Myös monet urheilijat poistavat karvoituksensa hiertymien välttämiseksi ja olympian ihanteen mukaan myös ulkonäön vuoksi. Uimarit hakevat vauhtia poistamalla karvat jarruttamasta uintisuoritusta.


title: Smooth-kulttuuri

text:
Smooth eli Nudest nudist on vieraskielinen nimi ja vapaasti suomennettuna se on alastonta alastomampi, tätä ja nimeä käytetään naturistipiireissä itseltää kaikki häpykarvat ajaneista naturisteista.
Smooth -ilmiölle ei ole vielä vakiintunutta termiä suomen kielessä, mutta leikillisesti karvattomia on jo pitkään kutsuttu suomeksi "posliineiksi".
Ihokarvattomuus on myös tunnettu ilmiö myös naturistien piirissä, osa naturisteista on ihokarvattomia. Tämä on suosittua myös etelän nakurannoilla, ja tämä tapa ajella kaikki ihokarvat pois on levinnyt maailmanlaajuiseksi ilmiöksi, jota kutsutaan Euroopassa naturistien omaksumalla nimellä "smoothies", tai muualla maailmalla yleisesti nimellä "World of the Nudest Nudist". Tämän kulttuurimuodon harrastajilla on maailman kattava organisaatio ja monissa maissa on maakohtaisia klubeja ja yhdistyksiä ajamassa karvattomuuden asiaa.


title: Smooth-kulttuuri

text:
Kun karvojen ajo tapahtuu perinteisellä ajotavalla se samalla kuorii ihosta kuolleen ihosolukon pois, jäljelle jää pehmeä ja puhdas iho, siitä sanonta "smoothies". Ihokarvattomuus on ollut pitkään erityisesti naisten harrastamaa. Naiset ovat omaksuneet karvattomuuden ja karvaista naista pidetään usein miesmäisenä. Jotkut naiset ajavat kainalo-, sääri- ja häpykarvat pois ollakseen enemmän naisellisia. Tätä perustellaan usein hygieniasyillä, koska karvaton vartalo ei hikoile yhtä paljon kuin karvainen iho. Myös muoti vaatii karvojen poistoa, kuten esimerkiksi vuosien varrella pienentyneet uimapuvut.
Smooth tai Nudest nudist -ihmisiä näkee myös suomalaisten naturistiyhdistysten piirissä ja tämä muoti on hyvin edustettuna suomalaisten naturistien keskuudessa.
Kaikkien ihokarvojen poistaminen on ilmiönä huomattavasti laajemmalle levinnyt, kuin mitä smooth- eli nudest nudist- tavan perusteella voisi kuvitella. Smooth on karvattomien alastomuuden harrastajien käyttämä nimitys tämän tavan omaksuneista. Ihokarvojen poistolla halutaan erottautua perinteisestä naturisteista, siksi tästä tavasta jotkin käyttävät myös nimitystä nudest nudist joka on suomeksi alastonta alastomampi tai yleisemmin smooth joka on tässä suomennettuna siloinen.


title: Smooth-kulttuuri

text: Suomessa toimivissa naturistiyhdistyksissä on Smooth-tyyliin lukeutuvia naturisteja hyvin paljon. Yhtään pelkästään smooth-tyyliin sitoutunutta yhdistystä ei Suomessa ole rekisteröitynä.


title: Reggae Suomessa

text: Reggae on soinut Suomessa 1970-luvulta lähtien. Suomessa on esitelty reggaeta radio-ohjelmissa (Tero Kasken Roots & Culture, Kompostiradio), painetuissa julkaisuissa (Cool Runnings) sekä jamaikalaisten yhtyeiden esiintymisissä.


title: Reggae Suomessa

text: Suomalaisten muusikoiden reggaen historia ulottuu niin ikään 1970-luvulle asti. Alle on listattu eri vuosikymmenillä vaikuttaneita suomalaisia reggaeorkesteita ja sound systemejä.


title: Reggae Suomessa

text:
Varsinaisia reggae- yhtyeitä ei Suomessa vielä 1970-luvulla ollut, vaikka Donna-yhtyeen musiikkia kuvattiin "korpireggaeksi."
Yhtye teki 1976 ensimmäisenä suomalaisena reggae - levytyksenä pidetyn kappaleen "Muinainen Kaunotar", joka oli yhtyeen oma sävellys Kimmo Koskimaan runoon. Royals yhtye levytti albumilleen Spring '76 Johnny Nashin ohjelmistosta lainatun kappaleen "You Can't Go Halfway." Mikko Alatalo sai reggae- tyylisestä kappaleestaan "Saara" hitin niin ikään 1976.


title: Reggae Suomessa

text:
2000-luvun alussa perustettiin uusia kokoonpanoja, ja reggae toi itsensä tietoisuuteen pitkälti Soul Captain Bandin ensilevyn "Jokaiselle Tulta" saaman radiosoiton ja hyvän myynnin ansiosta. Erityisen tunnetuksi tuli Soul Captain Bandin kappale "Taistelun arvoinen", jota soitettiin Radiomafiassa tehosoitossa vuonna 2001.
Muita vuosituhannen alun suosittuja ja aktiivisia yhtyeitä olivat mm. Dashing Waves sekä Jatavi.


title: Pelagius (teologi)

text: Pelagius (k. 418) oli Britannian Cambriassa (nykyinen Wales) syntynyt ja Italiassa vaikuttanut teologi. Hänet tunnetaan parhaimmin pelagiolaisuudesta. Hänen nimensä merkitsee kreikaksi "merellinen".


title: Pelagius (teologi)

text: Pelagius oli alkuperäiseltä ammatiltaan lakimies, mutta myöhemmällä iällä ryhtyi teologiksi. Aikalaiset kuvaavat hänet hyvin ystävälliseksi, laupeaksi ja hurskaaksi mieheksi. Pelagius kiinnitti eniten huomiota kristilliseen etiikkaan, ja muotoili oman oppinsa evankeliumien pohjalta. Pelagiuksen opin mukaan ihmisellä on vapaa tahto valita hyvän ja pahan, pelastuksen ja kadotuksen, väliltä, ja pelastus saavutetaan Jeesuksen sanojen mukaisesti noudattamalla rakkauden kaksoiskäskyä sekä kultaista sääntöä (Luuk. 10:25-28). Pelagiuksen mukaan vapaa tahto on ensisijainen edellytys etiikalle; jos ihmisellä ei ole vapaata tahtoa, häntä ei voida pitää syyntakeisena teoistaan, ja toisaalta jos ihmisen kohtalo on ennalta määrätty eikä ihminen kykene omilla valinnoillaan vaikuttamaan kohtaloonsa, eettinen käyttäytyminen on mieletöntä. Pelagiuksen eskatologia on siis synergistä, ja vaatii ihmiseltä itseltään aktiivisia toimenpiteitä (hakeutumista Jumalan yhteyteen ja elämää rakkauden kaksoiskäskyn mukaisesti), jonka jälkeen Jumalan aktiiviset toimenpiteet (Kristuksen sovitustyö) pelastavat hänet. Pelagius vastusti perisyntioppia sen epäjohdonmukaisuuden ja sisäisen ristiriitaisuuden vuoksi.


title: Pelagius (teologi)

text: Pelagiolaisuuden ydinkohdat ovat seuraavat:Pelagius joutui riitaan Augustinuksen kanssa, joka muotoili oman argumentaationsa Paavalin kirjeiden, varsinkin Roomalaiskirjeeen mukaan. Augustinuksen pääargumentteina olivat oppi ihmisen täydellisestä turmeluksesta, predestinaatio-oppi sekä oppi perisynnistä sekä ihmisen kyvyttömyydestä ja haluttomuudesta pelastukseen (monerginen pelastus). Kirkko kallistui lopulta Augustinuksen puolelle, ja Pelagiuksen oppi julistettiin harhaopiksi 411 Karthagon synodissa ja myöhemmin 431 Efesoksessa.


title: Pelagius (teologi)

text: Kirkon viralliseksi doktriiniksi tuli lopulta Augustinuksen vaikutuksesta seuraava:Joissakin alkukirkon koodekseissa on mukana myös yhdeksäs kohta:


title: Stone Love

text: Stone Love on jamaikalainen sound system, joka aloitti toimintansa vuonna 1972.


title: Carrie Nation

text:
Carrie Amelia Nation (25. marraskuuta 1846 – 9. kesäkuuta 1911) oli tunnetuimpia henkilöitä Yhdysvaltain kieltolakia edeltäneessä alkoholinvastaisessa taistelussa; johtuen hänen tavastaan iskeä saluunoihin sotakirveellä varustettuna.
Hänestä on kirjoitettu lukuisia kirjoja, artikkeleita; jopa ooppera vuonna 1966 Kansasin yliopistossa.


title: Ostia

text: Ostia tai Ostia Antica (erotuksena modernista Ostiasta) on ikivanha satamakaupunki Italiassa, Tiber-joen suulla, noin 30 kilometriä Roomasta länteen. Kaupungin nimi tulee sanasta "ostium", 'joensuu'. Parhaimmillaan Ostia Anticassa oli 100-luvulla 50 000 asukasta. Ikimuistoisista ajoista asti Ostian rannoilta on kerätty merisuolaa. Vanha Ostia on suosittu matkailukohde.


title: Ostia

text: Tarun mukaan Ostian perusti kuningas Ancus Marcius 500-luvulla eaa. Arkeologiset todisteet tukevat kuitenkin oletusta, jonka mukaan Ostia perustettiin vasta 300-luvulla eaa. sotilastukikohdaksi (castrum) suojelemaan Roomaan johtavaa Tiber-jokea merirosvoilta. Tähän sotilastukikohtaan lähetettiin 300 sotilasta, minkä seurauksena siitä tuli Rooman ensimmäinen siirtokunta. Vuosien saatossa Ostian sotilasleiristä muodostui kauppakaupunki, joka oli laajimmillaan 100-luvulla.


title: Ostia

text:
Koska Rooma ei sijainnut meren rannalla, oli järkevää rakentaa toimiva kauppasatama kivenheiton päähän pääkaupungista. Ostia oli ihanteellisella paikalla, ja siitä syystä sinne rakennettiin satama. Ostia kasvoi vähitellen ja sinne muutti yhä enemmän asukkaita.
Roomasta Ostiaan johtavaa Via Ostiensista ja Tiber-jokea pitkin satamaan saapunut kauppatavara toimitettiin pääkaupunkiin. Lisäksi Ostian keskustan ja uuden sataman välille rakennettiin kulkureitti Isola Sacran läpi. Pian Ostia syrjäytti Puteolin maan tärkeimpänä satamana.


title: Ostia

text: Ostian sataman ongelmaksi muodostui se, että Tiber-joen liete madalsi sitä, minkä seurauksena suurten kauppalaivojen pääsy satamaan vaikeutui. Tämän vuoksi keisari Claudius rakennutti 40-luvulla suuret aallonmurtajat käsittäneen satama-altaan (portus Claudii) Ostian pohjoispuolelle ja keisari Trajanus rakennutti myöhemmin, vuonna 104, sisemmän kuusikulmaisen satama-altaan (portus Traiani) laivojen kulun helpottamiseksi. Ostian satamassa oli myös maailman ensimmäisiin kuuluva majakka, joka johdatti laivat turvallisesti satamaan öisinkin.


title: Ostia

text:
Ostia oli eräänlainen Rooman logistinen keskus. Toimiminen Rooman ulkomaankaupan satamana, tuontitavaroiden jatkokuljetuksen järjestäminen ja tavaran, jota ei heti voitu lähettää ylävirtaan, varastointi, olivat Ostian tärkeimpiä tehtäviä. Ostian kautta Roomaan kulki viiniä, metalleja, lihaa, etikkaa, kultaa ja monta muuta elintärkeää raaka-ainetta.
Ostialla oli kuitenkin myös omaa teollisuutta. Leipomot, myllyt ja värjäämöt työllistivät suuren osan Ostian asukkaista, joita olivat lähinnä nousukkaat ja vapautetut. Ostia houkutteli monia rikastumishaluisia, sillä Rooman suurkaupungissa oli vaikeaa rikastua.


title: Ostia

text: Suurin osa ostialaisista asui helposti sortuvissa kerrostaloissa (insulae), jotka olivat muutamakerroksisia. Kerrostalojen alahuoneistoissa käytiin kauppaa ja pidettiin yllä paikallista talouselämää. Varakkaammat asuivat puutarhahuviloissa, joiden pihoilla oli omat kaivot. Virkistyäkseen ostialaiset kävivät kylpylöissä, teatterissa, katselivat gladiaattorinäytöksiä ja seurustelivat viinituvissa ja toreilla.


title: Ostia

text: Ostian kaupungin kadut rakennettiin muidenkin roomalaisten perustaminen kaupunkien tapaan ruutukaavamaiseen muotoon. Ostian keskustan halki kulki kaksi leveää pääkatua, josta toinen johti jumalatar Minervan temppelille ja forumille, kaupungin torille.


title: Ostia

text: 300-luvulla Ostian tilanne alkoi muuttua huonompaan suuntaan. Sen hallintokoneisto ja infrastruktuuri rappeutuivat ja ihmiset muuttivat sieltä pois. Väen vähetessä Ostian ympäristö muuttui soiseksi ja malarian vaivaamaksi. Kaupunki hylättiin lopulta kokonaan Rooman valtakunnan romahtaessa. Sen rakennuksia purettiin ja materiaalia kierrätettiin; Pisan kaltevan tornin huhutaan olevan rakennettu Ostiasta puretusta materiaalista.


title: Ostia

text: Kaupunki unohdettiin vuosisadoiksi, kunnes vasta 1900-luvulla Guido Calzan johdolla aloitettiin järjestelmälliset kaivaukset. Rauniot ovat vajonneet maan alle, ja esimerkiksi portuksen muurit ovat edelleen näkyvissä, tosin maalla maankohoamisen vuoksi. Melko hyvin säilyneet Ostian rauniot sijaitsevatkin parin kilometrin päässä Tyrrhenanmeren rannikosta. Nykyään noin 2/3 kaupungista on kaivettu esiin, joten uutta tietoa Ostiasta ja antiikin Rooman kansalaisten elämästä tullaan saamaan vastaisuudessakin.


title: Ostia

text: Benito Mussolinin aikana Rooman kaupunkikuvaa uudistettiin voimakkaasti ja Ostia kaavoitettiin edistykselliseksi lähiöksi. "Lido di Ostia", Ostian ranta, on toiminut 1960-luvulta lähtien erityisesti nuorten pääkaupunkilaisten virkistysalueena. Ostia Antica toimii ulkoilmamuseona ja merkittävänä arkeologisena tutkimuskohteena.


title: Bindi

text: Bindi (hindiä, suom. täplä, tulee sanskritin sanasta "bindu") on otsaan painettu, usein sinooperinpunainen täplä, jota ovat perinteisesti käyttäneet naimisissa olevat hindunaiset. Bindillä on monta merkitystä: täplä symbolisoi kolmannen, henkisen silmän avautumista; sen uskotaan estävän energiaa karkaamasta kulmakarvojen välistä, missä tärkeän Agnya chakran katsotaan olevan; sen tarkoitus on suojella naista ja hänen miestään.


title: Bindi

text: Nykyään, kun bindistä on tullut kosmeettinen muoti-ilmiö, sitä käyttävät eteläaasialaiset naiset uskonnosta tai sivilisäädystä riippumatta. Tämän seurauksena markkinoille on tullut erilaisia, hyvinkin koristeellisia bindejä. Naisten ohella myös jotkut chakroistaan huolestuneet miehet ovat alkaneet käyttää bindejä.


title: Bindi

text: Perinteinen bindi tehdään luonnon aineksia, muun muassa kuivattua kurkumaa ja limettiä, sisältävästä kumkum-jauheesta kostuttamalla. Nykyisin on olemassa myös lukuisia, eri tutkimuksissa jopa haitallisiksi todettuja synteettisistä aineista valmistettuja kumkum-jauheita.


title: Bindi

text: Käytössä on myös koru-bindejä, jotka ovat pieniä korutarroja, joita liimataan kulmakarvojen väliin koristeiksi.


title: Bindi

text: Hinduoppineet ovat arvostelleet Hollywood-tähtien tapaa käyttää bindiä muotikoruna.


title: Bindi

text: Hindulaisuuden mukaan bindillä on merkitystä erityisesti agnya chakran (Ajna chakran) avaajana. Sen sanotaan helpottavan muun muassa meditaatiossa ajatuksettoman tietoisuuden tilaan pääsemisessä. Sen sanotaan myös suojaavan negatiivisia asioita (pahoja henkiä, demoneja, huonoa onnea) vastaan.


title: Bindi

text: Sanan alkumuotona on sanskriitin kielen sana "bindu", joka tarkoittaa pisaraa tai täplää. Sanan otsatäplää tarkoittava feminiininen muoto on "bindi".


title: Bindi

text: Bindiä kutsutaan eri nimillä riippuen kielestä:


title: Bindi

text: Ainetta, jolla punainen merkki painetaan otsaan, kutsutaan nimellä sindoor (sindhur) tai kumkum. Mustan merkin aines on nimeltään kasturi.


title: Are You Experienced

text: Are You Experienced on The Jimi Hendrix Experiencen esikoisalbumi, joka julkaistiin Britanniassa 12. toukokuuta 1967. Albumia on usein luonnehdittu yhdeksi rockhistorian parhaista ja vaikutusvaltaisimmista esikoislevyistä. Televisiokanava VH1 arvioi albumin kaikkien aikojen viidenneksi parhaaksi levyksi vuonna 2001. Vuonna 2003 levy sijoittui sijalle 15 "Rolling Stone" -lehden ”500 kaikkien aikojen mahtavinta levyä” listassa.


title: Are You Experienced

text: Yhtyeestä tuli suosittu ympäri Eurooppaa, ja albumi nousi Britanniassa albumilistan toiselle sijalle, kun ykkösenä oli The Beatlesin "Sgt. Pepper's Lonely Hearts Club Band". Sijoitukseen vaikuttivat muun muassa menestyssinglet ”Hey Joe”/”Stone Free” (joulukuu 1966), ”Purple Haze”/”51st Anniversary” (maaliskuu 1967) ja ”The Wind Cries Mary”/”Highway Chile” (toukokuu 1967).


title: Are You Experienced

text: Yhdysvaltojen radioasemat boikotoivat ”Hey Joe” -kappaletta sen sanoituksen vuoksi: laulu kertoo miehestä, joka murhaa uskottoman naisystävänsä ja pakenee Meksikoon välttyäkseen kuolemanrangaistukselta. Kuitenkin monet artistit esittivät tätä Billy Robertsin säveltämää kappaletta noina aikoina. Marraskuussa Yhdysvalloissa julkaistiin vielä ”Foxy Lady” -single, jossa ”Hey Joe” oli laitettu B-puoleksi. Kappaletta ”Fire” ei julkaistu singlenä, vaikka siitä tuli nopeasti yksi Hendrixin tunnetuimpia kappaleita. Singlet nousivat Britanniassa singlelistan kärkikymmenikköön. Yhdysvalloissa singlet eivät menestyneet yhtä hyvin, mutta itse levy jäi roikkumaan albumilistan kärkikymmenikköön hyvin pitkäksi aikaa. Hendrixin seuraavan levyn julkaisua itse asiassa lykättiin Yhdysvalloissa, jotta se ei söisi tämän ensimmäisen levyn tuolloin vielä vahvana jatkunutta myyntiä.


title: Are You Experienced

text: Albumin alkuperäinen brittiversio ei sisältänyt kolmea ensimmäistä singleä. Albumista julkaistiin muutamaa kuukautta myöhemmin Monterey Pop Festival -esiintymisen jälkeen Yhdysvaltain markkinoille eri painos, johon singlelevyjen A-puolen kappaleet otettiin mukaan. Näiden tilalta poistettiin brittiversiossa olleet kappaleet ”Red House”, ”Can You See Me” ja ”Remember”. Hendrix olisi halunnut jättää ”Red Housen” albumille, mutta levy-yhtiön mukaan ”Amerikka ei pidä bluesista”. Kolmen ensimmäisen singlen B-puolet (”Stone Free”, ”51st Anniversary” ja ”Highway Chile”) puuttuivat sekä Britannian että Yhdysvaltojen alkuperäisistä painoksista.


title: Are You Experienced

text: Albumin nykyisille CD-versioille sekä Britannian että Yhdysvaltojen versioissa sisältyvät kaikki samat kappaleet, tosin eri järjestyksessä. Mukaan on otettu myös alkuperäisten singlejen B-puolella olleet sävellykset, jotka oli aiemmin uudelleenjulkaistu vain kokoomalevyillä. Yhdysvaltojen painoksessa on eri kansi, ja sen kappalejärjestys on Hendrixin itsensä suunnittelema (toisin kuin brittipainoksessa). Nykyäänkin levyjä myydään erikseen CD:llä britti- ja jenkkipainoksina, joissa on eri kappalejärjestys ja eri kannet. Nykyisissä CD-versioissa kaikki levyyn liittyvät kappaleet, mukaan lukien singlejen B-puolet, on kuitenkin laitettu molempiin painoksiin (alkuperäisiltä painoksilta puuttuvat raidat levyjen loppuun). Ennen kuin Hendrixin perhe sai levyyn oikeudet vuonna 1997, oli liikkellä myös aivan uudella kannella tehty vuoden 1993 painos, jossa on pidempi kansivihkonen ja niin ikään kaikki kappaleet mukana.


title: Are You Experienced

text: Kappaleen ”Manic Depression” inspiraatio tuli siitä, kun Chandler sanoi Hendrixin vaikuttaneen maanisdepressiiviseltä lehdistötilaisuudessa. ”Red House” kappaleen ideana oli tehdä yksinkertaisesti oma blues-kappale ohjelmistoon. Hendrix esitti Red Housea hyvin usein konserteissa. Monet blues-artistit, kuten John Lee Hooker ja Albert King ovat tehneet kappaleesta coverin, ja kappaletta on pidetty joskus jopa blues-standardina. ”Can You See Me” oli varhaisina aikoina kiinteä osa Hendrixin konsertti-ohjelmistoa, vaikka se jätettiin pois alkuperäisestä Yhdysvaltain painoksesta. ”Third Stone from the Sun” on levyn selvästi pisin ja muutenkin epätavallisin raita. Kappaleessa ei ole laulua, mutta Hendrix puhuu siinä maapallon tuhoamista harkitsevan avaruusolion äänellä. Puhe kuullaan sekä normaalinopeudella että hidastettuna. Kappaleen sanotaan saaneen vaikutteita surf-musiikista.


title: Are You Experienced

text: Kappaleessa ”51st Anniversary” Hendrix esittää kielteisen mielipiteensä avioliitosta. Kappaleen sanoista heijastuvat Hendrixin oman, hajonneen perheen vaikeudet. Hendrix sanoi levyn tekemisen aikoihin, ettei avioliitto ole häntä varten. Pari vuotta myöhemmin hän kuitenkin vaihtoi mielipidettään ja haaveili jo vakaasta perhe-elämästä. Kappaleessa on huomionarvoista se, että siihen on soitettu viisi eri kitararaitaa, mutta ne on saatu kuulostamaan yhdeltä kitaralta. ”Love or Confusion” meinattiin julkaista alun perin singlen A-puolena, mutta tästä luovuttiin, kun ”Purple Haze” syntyi ja se tuntui paremmalta valinnalta singleksi. ”Remember” on levyn popmaisin raita eikä sitä soitettu koskaan livenä. Samoin pelkästään studiokäyttöön jäi ”May This Be Love”, joka kertoo myöhemmän ”Little Wingin” tapaan Hendrixin suojeluenkelistä. Levyn nimiraidalla psykedeelistä tunnelmaa luomaan on tuotu takaperin nauhoitettua kitaraa ja rumpuja. Piano soittaa kaksisointuisessa kappaleessa perkussiomaisesti vain yhtä kosketinta. Singlejen B-puoliksi päätyneet "Stone Free" ja "Highway Chile" ovat sanoitukseltaan omaelämäkerrallisia selvityksiä muusikon elämästä. Eric Clapton valitsi "Stone Freen" esitettäväksi 1990-luvulla eräälle Hendrixin tribuuttilevylle.


title: Are You Experienced

text: Singlejen A-puolista ”Foxy Lady” ja ”Purple Haze” kuuluvat Hendrixin, ja ylipäänsä rock-musiikin, tunnetuimpiin kappaleisiin. Molemmissa kappaleissa on säkeistön lopussa blues-musiikista tuttu soiton pysähtyminen laulajan jatkaessa yksin. ”Foxy Ladyn” alussa kuullaan feedbackia ja ”Purple Hazessa” on lopussa octavia-nimisen laitteen läpi soitettu kitararaita. Laite nostaa äänen yhtä oktaavia korkeammalle. ”Purple Haze” kappaleen on katsottu usein kertovan huumetripistä, mutta Hendrixin mukaan se kertoo vain rakastumisen kokemuksesta. Hän sanoi toisen säkeistön viimeisten sanojen olevan avain kappaleen sanoitusten merkitykseen. Octavia-laite, kuten muutamat muut levyn tekemisessä käytetyt laitteet, olivat Roger Mayer -nimisen henkilön aikaansaannoksia. Tämä Hendrixin yhteistyökumppani halusi salata osallistumisensa levyn tekoon, koska pelkäsi työnsä valtion palveluksessa kärsivän, mikäli hänen rock-harrastuksensa leviäisi laajempaan tietoisuuteen. Singlenä julkaisematon "Fire" on noussut lähes ”Purple Hazen” ja ”Foxy Ladyn” asemaan. Kappaleen riffit oli Hendrixillä jo suunniteltuna, kun yhtye alkoi harjoitella ensimmäisiä kertoja. Kappaleessa Mitchell pääsee näyttämään rumpufillejään. Coverin kappaleesta ovat tehneet esimerkiksi Red Hot Chili Peppers, Heikki Silvennoinen sekä Kingston Wall. Kolmas Britanniassa julkaistu singlen A-puoli oli ”The Wind Cries Mary”. Usein livenä soitettu bluesmainen kappale syntyi Hendrixin riideltyä silloisen tyttöystävänsä, jonka toinen nimi oli Mary, kanssa.


title: Are You Experienced

text: Levylle Hendrix suunnitteli myös coveria jostain Bob Dylanin kappaleesta, sekä uutta versiota blues-kappaleesta ”Catfish Blues”. Nykyään "Catfish Blues" on saatavilla ”ylimääräisiä"”raitoja ja studiojamittelua sisältävällä "Blues"-nimisellä postuumisti julkaistulla levyllä. Dylan-coverin Hendrix laittoi albumilleen seuraavana vuonna. Instrumentaalin "Third Stone from The Sun" - kappaleen johtoteemaa on lainattu useita kertoja. Esimerkiksi Cozy Powellin ”Dance With the Devil” hitin varsinainen melodia perustuu siihen. Boney M lainasi Powellin versiota sovitettuna "Nightflight to Venus" - albumin nimikappaleeseen. Right Said Fred - yhtyeen kappaleessa "”I’m too Sexy” on väliosana kappaleen melodia.


title: Are You Experienced

text: Kappaleiden tekijä Jimi Hendrix, ellei toisin mainita.


title: Libyan Airlines

text: Libyan Airlines (Arabiaksi: الخطوط الجوية الليبية) , aiemmin Libyan Arab Airlines (Arabiaksi: الخطوط الجوية العربية الليبية) on Libyan kansallinen lentoyhtiö.


title: Libyan Airlines

text: Libyan Airlines perustettiin nimellä Kingdom of Libya Airlines, joka lensi Caravelle-suihkukoneilla Eurooppaan 1960-luvulla. Boeing 727-koneisiin yhtiö siirtyi 1970-1980 lukujen taitteessa. Yhtiö lopetti liikenteen Heathrow'n lentokentälle Lontooseen 1980-luvulla poliittisista syistä. Boeing 707-koneita käytettiin pitkän matkan lennoilla.


title: Libyan Airlines

text: Lockerbien pommi-iskun jälkeen YK asetti pakotteita Libyalle. Samantyylisiä pakotteita asetettiin myöhemmin Irakille. Pakotteet johtivat ulkomaille suuntautuneiden lentojen lakkauttamiseen ja tekivät lentokaluston uusimisesta mahdotonta. Pakotteiden perumisen jälkeen kansainvälisiä ilmailukontakteja uusittiin ja ulkomaiset lennot alkoivat uudelleen.


title: Libyan Airlines

text: Lentoyhtiö on saavuttamassa entistä mainettaan hyvänä arabialaisena lentoyhtiönä, joka lentää Euroopan keskeisimmille lentokentille. Lentokaluston uusiminen on myös suunnitelmissa; 1 miljardia yhdysvaltain dollaria on varattu 20 uuden lentokoneen ostoon


title: Libyan Airlines

text:
Libyan Airlines lentää seuraaviin kohteisiin (tiedot joulukuulta 2005):
Aleksandria, Alger, Amman, Beida, Bengasi (Libyassa), Kairo, Casablanca, Damaskos, Dubai, Frankfurt, Ghat (Libyassa), Istanbul, Kiova, Kufra (Libyassa), Lontoo, Malta, Misrata, Rooma, Sebha (Libyassa), Sirte (Libyassa), Tobruk (Libyassa), Tunis, Wien, Zürich.


title: Libyan Airlines

text:
Syyskuussa 2015:
21. helmikuuta 1973, Israelin ilmavoimat ampuivat Libyan Arab Airlinesin Boeing 727:ää epäiltyään sitä viholliskoneeksi. Lennolla olleista 113 ihmisestä vain viisi selviytyi hengissä (yksi henkilökunnan jäsen ja neljä matkustajaa).


title: Squaw Valley

text: Squaw Valley, virallisesti Olympic Valley, on kunnallishallinnoton alue Placerin piirikunnassa Kaliforniassa Yhdysvalloissa.


title: Squaw Valley

text: Squaw Valley toimi vuoden 1960 talviolympialaiset isäntäkaupunkina ja se tunnetaan myös siellä sijaitsevasta talviurheilukeskuksesta.


title: Heteronyymi (kirjallisuus)

text: Heteronyymi on kirjallisuudessa kirjailijan luoma kuvitteellinen kirjoittajahahmo. Erotukseksi pelkästä taiteilijanimestä tai pseudonyymistä heteronyymi on kokonainen kuvitteellinen henkilö, jolla voi olla oma kirjoitustyyli, henkilöhistoria, persoonallisuus ja ulkonäkö.


title: Heteronyymi (kirjallisuus)

text: Heteronyymeille on ominaista, että eri hahmot ovat toisistaan poikkeavia ja kuvaavat kirjailijan eri luonteenpiirteitä. Näin oman identiteettinsä moninaiseksi kokeva kirjailija voi ilmaista minuutensa eri puolet kuvitteellisten hahmojensa kautta.


title: Heteronyymi (kirjallisuus)

text: Tunnetuin heteronyymien käyttäjä on portugalilainen Fernando Pessoa.


title: John Curry

text: John Curry (9. syyskuuta 1949 Birmingham, Englanti – 15. huhtikuuta 1994 Binton) oli brittiläinen taitoluistelija ja olympiavoittaja. Hänet tunnettiin siitä, että yhdisti luisteluun elementtejä baletista ja modernista tanssista.


title: John Curry

text: Vuonna 1972 Curry sai yhdysvaltalaisen sponsorin, jonka avulla hän pääsi Yhdysvaltoihin Gus Lussin ja Carlo Fassin valmennukseen. Fassin johdolla Curry voitti 1976 Euroopan- ja maailmanmestaruuden sekä olympiakultaa.


title: John Curry

text: Amatööriuransa aikana Curry tunnettiin balettimaisista eleistään ja loistavasta vartalonhallinnasta. Kanadalaisen Toller Cranstonin kanssa Curry toi taiteellisuuden ja esittämisen uudelle tasolle. Parhaimmillaan Curry loisti sekä pakollisessa kuvioissa että luistelun urheilullisessa puolessa, eli hypyissä.


title: John Curry

text: Ennen 1976 maailmanmestaruuskilpailuja saksalainen tabloidilehti Bild-Zeitung paljasti Curryn olevan homoseksuaali. Tämä aiheutti lyhyen skandaalin Euroopassa. Hänen seksuaalinen suuntautumisensa kuitenkin jätettiin jatkossa huomioimatta lehdistön ja yleisön puolelta.


title: John Curry

text: Vuonna 1987 Curryllä diagnosoitiin HIV ja 1991 AIDS. Ennen kuolemaansa hän puhui avoimesti lehdistölle sairaudestaan ja seksuaalisuudestaan. Hän asui viimeiset vuotensa äitinsä kanssa.


title: John Curry

text: Urheilulehti arvioi hänet 2009 kaikkien aikojen viidenneksi parhaaksi homo- tai biseksuaaliseksi urheilijaksi.


title: Heteronyymi

text: Heteronyymi voi tarkoittaa ainakin seuraavia asioita:


title: Polyuretaani

text: Polyuretaani (lyhenne "PUR" tai "PU") on polymeeri, joka sisältää uretaaniryhmän -NH-CO-O-. Polyuretaania muodostuu reaktiossa isosyanaatin ja polyolin kesken. Muodostuneen polyuretaanin ominaisuudet vaihtelevat valitun isosyanaatin ja polyolin mukaan. Polyuretaanin yleisin valmistusmuoto on vaahtomuovi, mutta myös vaahdottamattomalle polyuretaanille on useita käyttösovelluksia.


title: Polyuretaani

text: Polyuretaanin keksi vuonna 1937 Otto Bayer. Yksi sen ensimmäisistä sovellutuksista oli Saksan armeijan laivaston pelastusliivi. 1960-luvulla polyuretaani syrjäytti muut eristeet kylmäkalusteissa ja mahdollisti kylmäketjun rakentamisen. 1970-luvulla polyuretaanin käyttö lämmöneristeenä yleistyi kaikkialla maailmassa.


title: Polyuretaani

text:
Polyuretaanista valmistettuja tuotteita on lähes kaikkialla ympäristössämme: muun muassa patjoja, istuimia ja jalkineiden pohjia valmistetaan polyuretaanista. Autojen pehmeät tai joustavat osat ovat polyuretaania (esim. istuimet, ohjauspyörä).
Jääkaappien ja pakastimien eristeet ovat kokonaan polyuretaania.
Rullalautojen renkaat valmistetaan nykyään lähes aina polyuretaanista.


title: Polyuretaani

text: Polyuretaanieristeitä ovat eristelevyt, elementit, ruiskutettavat spray-polyuretaanieristeet ja pulloista pursutettavat saumavaahdot ikkunoiden ja ovien tiivistämiseksi. Tehdasvalmisteisissa elementeissä polyuretaanieriste toimii rakenteen osana jäykistäen kotelorakenteet tukevaksi rakennuselementiksi. PU-insulation, eli PU-eriste on yleisesti käytetty englanninkielinen nimitys kaikille polyuretaanieristeille.


title: Polyuretaani

text: Kun polyuretaani ei ole vaahdotettuna solumuovina, siitä valmistetaan esimerkiksi holkkeja ja laakereita. Nykyisin se sopii myös kuitulujitteisten profiilien valmistukseen. Silloin työstömenetelmänä on suulakeveto eli pultruusio. Nämä profiilit korvaavat alumiinia ovien ja ikkunoiden karmeissa.


title: Amityvillen kirous

text: Amityvillen kirous () on järjestyksessään viides Amityville-kauhuelokuva, ja neljäs vuonna 1979 alkaneen sarjan jatko-osa. Elokuvan ohjasi Tom Berry ja se kuvattiin Kanadassa. Amityvillen kirous julkaistiin vuonna 1990 ja se ilmestyi heti videolla. Suomeen elokuva rantautui samana vuonna, mutta vain leikattuna versiona. 2000-luvulla se julkaistiin myös leikkaamattomana versiona.


title: Amityvillen kirous

text: Kim Coatesin ja Helen Hughesin esittämä pariskunta ostaa Amityvillen kirotun talon, jolla on omituista vetovoimaa Hughesin esittämään Debbieen, ja alkaa outojen tapahtumien sarja. Pian Debbie ymmärtää, että hänen on pelastettava itsensä ja aviomiehensä kuolemalta.


title: Irina Rodnina

text: Irina Konstantinovna Rodnina (; s. 12. syyskuuta 1949) on yksi kaikkien aikojen menestyneimmistä taitoluistelijoista. Hän on ainoa pariluistelija, joka on voittanut kymmenen perättäistä maailmanmestaruutta ja kolme perättäistä olympiakultaa.


title: Irina Rodnina

text: Rodnina hallitsi pariluistelua oikeastaan koko 1970-luvun ensin Aleksei Ulanovin ja sitten Aleksandr Zaitsevin kanssa vuodesta 1972. Olympiakultamitalisteista ensimmäinen vuonna 1972 tuli Ulanovin ja vuoden 1976 sekä 1980 yhdessä Zaitsevin kanssa.


title: Irina Rodnina

text: Maailmanmestaruuskisoissa Rodnina voitti pareineen kultaa vuosina 1969–1978. Lisäksi euroopanmestaruuksia Rodninalla on 11. Rodninan ja Zaitsevin luistelua pidettiin vallankumouksellisena, sillä he toivat jäälle nopeita elementtejä ja jättivät romanttiset teemat.


title: Irina Rodnina

text: Rodnina ja Zaitsev menivät naimisiin vuonna 1976. Parin ensimmäinen lapsi syntyi 1979. He kuitenkin erosivat, ja Rodnina muutti Yhdysvaltoihin, jossa hän meni uudestaan naimisiin liikemiehen kanssa. Tämäkin liitto päättyi eroon. Nykyään Rodnina asuu Venäjällä.


title: Irina Rodnina

text: Rodnina sytytti Sotšin talviolympialaisten olympiatulen yhdessä maalivahtilegenda Vladislav Tretjakin kanssa.


title: Irina Rodnina

text: Rodnina julkaisi kirjan vuonna 1978, , .


title: Curlingin maailmanmestaruuskilpailut

text: Curlingin maailmanmestaruuskilpailut on vuosittain järjestettävä curling-tapahtuma, jossa maailmanmestaruudesta kilpailevat maailman parhaat curlingmaajoukkueet. MM-kisat järjestettiin ensimmäisen kerran vuonna 1959, naisilla 1979.


title: Curlingin maailmanmestaruuskilpailut

text: Ensimmäiset kolme MM-kilpailua tunnettiin nimellä "Scotch Cup", niissä kohtasivat ainoastaan Skotlanti ja Kanada. Vuosina 1961–1967 osallistujamäärä vaihteli kolmen ja kahdeksan joukkueen välillä. Vuosina 1968–1988 ja jälleen vuodesta 1995 eteenpäin kisojen kolme parasta joukkuetta palkitaan perinteisen tavan mukaan kulta-, hopea- ja pronssimitaleilla. Vuosina 1989–1994 sekä kolmos- että nelossijojen joukkueet saivat pronssimitalit.


title: Curlingin maailmanmestaruuskilpailut

text: Vuosina 1989–2004 miesten ja naisten kilpailut järjestettiin samalla paikkakunnalla, mutta vuodesta 2005 lähtien toisistaan erillään siten, että toinen kilpailuista järjestetään joka vuosi Kanadassa.


title: Curlingin maailmanmestaruuskilpailut

text: Tilastojen valossa MM-kisoja on historian saatossa sekä miesten että naisten puolella hallinnut Kanada. Mestaruuteen ovat kyenneet myös Sveitsi, Ruotsi, Tanska, Saksan liittotasavalta, Yhdysvallat, Norja, Skotlanti ja Kiina.


title: Curlingin maailmanmestaruuskilpailut

text:
Miesten MM-mitalitaulukko 60 kisan jälkeen (2018)
Naisten MM-mitalitaulukko 40 kisan jälkeen (2018)


title: Synestesia

text: Synestesia tarkoittaa aistien sekoittumista yksilön kokemana. Aistiärsyke aiheuttaa synesteetikolle toisen aistin alaan kuuluvan aistimuksen. Synesteetikko saattaa esimerkiksi nähdä kuulemiaan säveliä väreinä, tuntea äänteitä makuina tai tehdä tietoisia päättelyjä kuten luokitella ja sijoittaa käsitteitä tai tehdä laskutoimituksia kokemassaan kolmiulotteisessa tilassa.


title: Synestesia

text: Synesteettiset yhteydet liittyvät usein, joskaan eivät aina, opittujen, luokiteltavien asioiden yhteyksiin todellisiksi koettujen aistimusten kanssa. Tyypillisin synestesian muoto on kirjainten, numeroiden, viikonpäivien, sointujen tai sävelkorkeuksien liittyminen väriaistimuksiin. Esimerkiksi numerosarjat, matematiikka, aikajanat ja -syklit, musiikki ja kieli voivat assosioitua myös vaikkapa kolmiulotteisina tilakokemuksina ja näköaistimuksina. Synesteettisiä aistimuksia voi ilmetä myös sellaisen aistin alueella, joka henkilöllä ei normaalisti toimi. On esimerkiksi mahdollista, että sokea synesteetikko näkee kuulemiaan säveliä väreinä.


title: Synestesia

text: Äänisynestesian kokemus voi vaihdella äänenvoimakkuuden, suunnan, ääniaineksen sisällön, äänenkorkeuden tai rytmisten muutosten mukaan. Myös esimerkiksi nukkujaan saattaa kova ääni vaikuttaa synesteettisesti. Tilasynesteetikko voi kokea informaation kolmiulotteisesti vaikkapa suhteessa rakentamiinsa konteksteihin tai oppimiinsa tapoihin toimia tai päätellä.


title: Synestesia

text: Tutkimustulokset synestesian yleisyydestä vaihtelevat suuresti: 0,05 prosentista seitsemään prosenttiin väestöstä. Autismin kirjon oireyhtymän ihmisistä 20 prosentilla on synestesia.


title: Synestesia

text: Synestesia johtuu siitä, ettei aivojen hermoverkko ole karsiutunut normaalilla tavalla yksilönkehityksen aikana. Kaikilla vastasyntyneillä esiintyy synestesiaa, mutta synesteettisiä kokemuksia tuottavat hermoyhteydet karsiutuvat yleensä pois lapsen aivojen kehittyessä. Aivotutkimuksessa on saatu näyttöä siitä, että värisynesteetikoilla on ylimääräisiä yhteyksiä värejä tunnistavan ja jotakin muuta ilmiötä (numero, kirjain, ääni tms.) tunnistavan aivoalueen välillä. Nämä aivoalueet sijaitsevat yleensä fyysisestikin aivoissa lähellä toisiaan. Erityisesti pihtipoimussa olevien ylimääräisten yhteyksien oletetaan liittyvän synestesiaan.


title: Synestesia

text: Synestesian on todettu periytyvän.


title: Synestesia

text: Synestesiakokemus voi esiintyä myös esimerkiksi jonkin lääkkeen sivuvaikutuksena tai psykoaktiivisen huumausaineen kuten LSD:n tavoiteltuna vaikutuksena. LSD palauttaa käyttäjänsä aivot samanlaiseen tilaan kuin vauvana. Tavallisesti näkötiedon käsittely kuuluu näköaivokuorelle pään takaosassa. LSD:n aiheuttamien hallusinaatioiden aikana monet muut aivoalueet osallistuvat näkötiedon käsittelyyn. Hermoverkostojen tavanomainen erillisyys lakkaa ja aivot toimivat yhtenäisemmin. Myös 25I-NBOMe-muuntohuumeen on kerrottu aiheuttavan synestesiaa joillekin käyttäjille.


title: Lee Petty

text: Lee Petty (14. maaliskuuta, 1913 – 5. toukokuuta, 2000) oli yhdysvaltalainen rata-autoilija, joka kilpaili 1950- ja 1960-luvuilla


title: Lee Petty

text: Petty syntyi lähellä Randlemannin-kaupunkia Pohjois-Carolinassa ja aloitti 35-vuotiaana ralliautoilun. NASCAR-lajin yhtenä pioneerina, hän voitti NASCAR:in mestaruuden kolmasti ja tunnetun Daytona 500-kilpailun v.1959.


title: Lee Petty

text: Lee Pettyn poika Richard Pettystä tuli NASCAR:in kaikkien aikojen voittaja. Poikiensa Richardin ja Mauricen kanssa, Lee perusti "Petty Enterprises":sin, josta tuli NASCAR:in menestynein talli.


title: Lee Petty

text: 1990 Lee Petty äänestettiin Pohjois-Carolinan urheilun hall of fameen. Samana vuonna Lee myös valittiin Kansainväliseen autourheilun hall of fameen.


title: Lee Petty

text: Lee Petty kuoli toukokuun 5:n päivän aamuna kello 4:50 Moses Cones -sairaalassa Greensborossa, Pohjois-Carolinassa, useita viikkoja vatsaan kohdistuneen leikkauksen jälkeen. Lee oli kuollessaan 86-vuotias ja haudattiin Level Cross United Methodist Church-hautausmaalle, Randlemanin kaupunkiin, Pohjois-Carolinaan.


title: Vaino Väljas

text: Vaino Väljas (s. 28. maaliskuuta 1931) oli Viron sosialistisen neuvostotasavallan kommunistipuolueen (EKP) ensimmäinen sihteeri vuodesta 1988.


title: Vaino Väljas

text: Väljas syntyi Külakülan kylässä Hiidenmaalla. Hän oli innokas kommunisti ja eteni nopeasti puolueessa. Hän valmistui Tarton yliopistosta historia pääaineenaan ja toimi sen jälkeen vuosina 1955–1961 Viron kommunistisen puolueen nuorisojärjestön ensimmäisenä sihteerinä. Vuosina 1961–1971 hän toimi Tallinnan kaupungin puoluekomitean ensimmäisenä sihteerinä sekä sen jälkeen vuosina 1971–1980 Viron kommunistisen puolueen keskuskomitean ideologisena ja propagandasihteerinä. Vuonna 1979 ehdolla Johannes Käbinin seuraajaksi EKP:n johtoon oli ”internationalisti” Karl Vaino ja ”kansalliskommunisti” Väljas. Liian ”nationalistisena” pidetty Väljas sivuutettiin ja lähetettiin vuonna 1980 Neuvostoliiton suurlähettilääksi Venezuelaan. Samaan aikaan Virossa alkoi Karl Vainon johdolla venäläistämiskausi.


title: Vaino Väljas

text: Hänen myöhempi sijoituspaikkansa vuodesta 1986 oli Nicaragua, jossa käytiin sosialistisen sandinistihallituksen ja Yhdysvaltain tukemien contrasissien välistä sisällissotaa. Keski-Amerikassa Väljas mainitsi tulevansa Neuvostoliiton/Venäjän sijaan Virosta, joka oli miehityksen sijaan ”vapaaehtoisesti liittynyt” Neuvostoliittoon ja oli vapaampi kuin koskaan aiemmin.


title: Vaino Väljas

text: Väljas oli Gorbatšovin kanssa hyvä ystävä jo 1950-luvulta. Vuonna 1988 Gorbatšov ilmoitti politbyroon nimittäneen Väljaksen Viron puolueen johtoon. Virolaiset olivat alkaneet kokoontua kansankokouksiin Tallinnan laulukentällä ja puoluejohto oli vaihdettava uudistusmieliseksi. Väljas valittiin Viron kommunistipuolueen keskuskomitean ensimmäiseksi sihteeriksi 16. kesäkuuta 1988 Tallinnassa puolueen yleiskokouksessa.


title: Vaino Väljas

text: Väljas kannatti puolueen uudistamista kansan tahdon mukaiseksi ja otti päämääräksi, että virolaiset lapset oppisivat viron kieltä ja pystyisivät säilyttämään virolaisen kulttuurin. EKP:n XX puoluekokous televisioitiin propagandatarkoituksessa ja jotta linjasta ei voisi luopua. Väljas luovutti suunnitteluministerin paikan kansanrintaman Edgar Savisaarelle maaliskuun 1989 vaalien jälkeen.


title: Vaino Väljas

text: Kommunistipuolueen vallanmenetys oli nopea, marraskuussa 1989 puolueen kirjailijaliitto lopetti toimintansa, ja Viron komsomol lakkautettiin. Helmikuussa 1990 Viron korkein neuvosto kumosi neuvostotasavallan perustuslain kuudennen pykälän, joka takasi kommunistipuolueelle johtavan aseman yhteiskunnassa. Puolue hajosi kolmeen osaan, joista Väljas jäi itsenäisen kommunistipuolueen johtoon moskovanmielisten muodostaessa oman ryhmänsä.


title: Vaino Väljas

text: 18. maaliskuuta 1990 pidettiin korkeimman neuvoston monipuoluevaalit, jotka Savisaaren johtama kansanrintama voitti.


title: Vaino Väljas

text: Väljas oli entisen kommunistipuolueen johdossa vuoteen 1995 asti. Joulukuusta 2004 lähtien useita nimenvaihdoksia läpikäynyt puolue on tunnettu nimellä Viron vasemmistopuolue ("Eesti Vasakpartei").


title: James J. Braddock

text: James J. Braddock (oik. James Walter Braddock, 7. kesäkuuta 1905 – 29. marraskuuta 1974) oli newjerseyläinen nyrkkeilyn raskaansarjan maailmanmestari, joka tunnettiin lempinimellä "Cinderella Man", jonka toimittaja Damon Runyon antoi hänelle.